**ЗАКОН**

**ЗА ВОДОСНАБДЯВАНЕТО И КАНАЛИЗАЦИЯТА**

**Глава първа**

**ОБЩИ ПОЛОЖЕНИЯ**

**Чл. 1.** Този закон урежда собствеността, управлението, стопанисването, поддържането и експлоатацията на водоснабдителните и канализационните системи (ВиК системи), изискванията към водоснабдителните и канализационните услуги (ВиК услуги), тяхното предоставяне, регулиране и контрол*.*

**Чл. 2.** Законът има за цел да създаде условия за устойчиво развитие на отрасъл водоснабдяване и канализация (отрасъл ВиК) за:

1. опазване здравето на населението;
2. съхраняване и опазване на водата като природен ресурс;
3. постигане на съответствие с нормите на европейското законодателство в областта на питейните води, отвеждането и пречистването на отпадъчните води;
4. развитието и поддържането на ВиК системите.

**Чл. 3.** (1)ВиК услугите се предоставят при спазването на принципите задостъпност, надеждност, сигурност, повишаване на тяхното качество и ефективност, баланс между икономическите интереси на ВиК операторите и потребителите, съчетани с принципа на опазване на природните ресурси.

(2) При водоснабдителните услуги приоритет има осигуряването и доставянето на вода за питейно-битови цели.

**Чл. 4.** За целите на управлението, планирането, изграждането и експлоатацията на ВиК системите и за предоставянето на ВиК услугите територията на страната се разделя на обособени територии, които съвпадат с административните области, съобразно административно-териториалното устройство на страната.

**Чл. 5.** (1) Дейностите по стопанисване, поддържане и експлоатация на ВиК системите, публична общинска и/или публична държавна собственост, и предоставянето на ВиК услугите се извършват от ВиК оператори.

(2) В границите на една обособена територия по чл. 4, само един ВиК оператор може да осъществява дейностите по ал. 1.

(3) ВиК операторите по ал. 1 предоставят ВиК услугите срещу заплащане, след възлагането им по реда на този закон.

(4) ВиК услугите по ал. 1 се предоставят, регулират и заплащат по реда на този закон.

**Чл. 6.** Стопанисването, поддържането и експлоатацията на ВиК системите и предоставянето на ВиК услугите са дейности от стратегическо значение и от обществен интерес.

**Глава втора**

**ОРГАНИ И УПРАВЛЕНИЕ**

**Раздел І**

**Политика за развитие и управление на водоснабдяването и канализацията**

**Чл. 7.** Министерският съвет определя държавната политика за отрасъл ВиК като част от водностопанската политика на страната.

**Чл. 8.** Политиката в отрасъл ВиК се осъществява от:

1. министъра на регионалното развитие и благоустройството на национално ниво;

2. областните управители на ниво административна област;

3. общинските съвети и кметовете на общини на ниво общини.

**Чл. 9.** (1) Министърът на регионалното развитие и благоустройството осъществява държавната политика в отрасъл ВиК на национално ниво, като:

1. разработва и предлага на министъра на околната среда и водите за допълване в стратегията по чл. 151, ал. 1 от Закона за водите, като обособена област на общата политика, основните цели, приоритетите, етапите, необходимите средства и източниците на финансиране за изграждане и развитие на ВиК системите и за повишаване на качеството на ВиК услугите, и осъществява координация и контрол по изпълнението им;

2. координира управлението, планирането и изграждането на ВиК системите на национално ниво;

3. издава самостоятелно или съвместно с други министри предвидените в закона подзаконови нормативни актове, съобразно своята компетентност, както и предлага проекти на нормативни актове за приемане от Министерския съвет;

4. изпълнява и други изисквания, предвидени от закона.

(2) Министърът на регионалното развитие и благоустройството при осъществяване координирането на управлението на ВиК системите на национално ниво:

1. възлага изготвянето и актуализацията на регионалните генерални планове за водоснабдяване и канализация;

2. приема регионалните генерални планове за водоснабдяване и канализация по т. 1;

3. координира дейността на асоциациите по водоснабдяване и канализация.

(3) Министърът на регионалното развитие и благоустройството в качеството си на орган, упражняващ правата на държавата в търговските дружества - ВиК оператори, в които държавата е едноличен собственик на капитала, и в търговските дружества - ВиК оператори, с държавно участие в капитала и в качеството си на едноличен собственик на капитала на публичното предприятие по чл. 48:

1. одобрява програми за преструктуриране на ВиК операторите, в които държавата е едноличен собственик на капитала;

2. предлага за одобряване от съответните общи събрания на съдружниците/акционерите програми за преструктуриране на ВиК операторите, с държавно участие в капитала;

3. одобрява програми за преструктуриране на ВиК операторите, в които едноличен собственик на капитала е публичното предприятие по чл. 48.

4. сключва договорите за възлагане на управление и контрол на ВиК операторите, в които държавата е едноличен собственик на капитала, а когато държавата е собственик на над 50 на сто от капитала - сключва договорите след оправомощаване от общото им събрание;

5. съвместно с публичното предприятие по чл. 48 провежда конкурсните процедури за избор на органи за управление и контрол във ВиК оператори, в които то е едноличен собственик на капитала, като при сключването на договорите, определя основните показатели за дейността на дружествата, правата и задълженията на тези органи и контролира ежегодно изпълнението им за изминалия отчетен период;

6. определя политиката за участие на държавата във ВиК операторите, формирането на финансовите и нефинансови цели, за отрасъла и за всеки ВиК оператор, одобряването и отчитането на бизнес програмите и ежегодната оценка на степента на тяхното изпълнение;

7. осъществява, съвместно и чрез публичното предприятие по чл. 48, текущо наблюдение и анализ на производствено-техническото и финансово-икономическо състояние на ВиК операторите и взема решения за подобряване на тяхното функциониране;

8. извършва предварителен и последващ документален контрол и контрол на място на дейността на ВиК операторите, съвместно с публичното предприятие по чл. 48.

(4) Министърът на регионалното развитие и благоустройството възлага на ВиК операторите допълнителни задължения за обслужване на интересите на обществото, когато са свързани с:

1. опазването на човешкото здраве - съгласувано с министъра на здравеопазването

2. непрекъснатостта на доставянето на вода с питейни качества и отвеждането на отпадъчната вода и нейното пречистване;

3. опазването на околната среда - съгласувано с министъра на околната среда и водите;

4.  мерки за защита на населението срещу бедствия и аварии - съгласувано с министъра на вътрешните работи;

 5. мерки, свързани с националната сигурност и отбраната на страната - съгласувано с министъра на отбраната;

 6. опазването на културното наследство – съгласувано с министъра на културата.

(5) Допълнителните задължения по [ал. 4](javascript:%20Navigate('%D1%87%D0%BB18_%D0%B0%D0%BB1');)  се възлагат със заповед, която съдържа:

 1.наименованието на  ВиК оператора, на когото се възлагат;

2. причините, които ги налагат;

3. съдържанието на задълженията;

 4. срока и условията, при които трябва да бъдат изпълнени;

 5. други условия.

(6) Министърът на регионалното развитие и благоустройството получава данни от системите на други държавни органи, органи на местно самоуправление, кметове и други институции, както и копия на документи, които засягат собствеността и управлението на ВиК системите и регулирането на ВиК услугите.

**Чл. 10.** Областният управител:

1. представлява собственика на публичната държавна собственост върху ВиК инфраструктурата в административната област;

2. предлага на съответния компетентен орган приоритетни ВиК обекти публична държавна собственост за финансиране.

**Чл. 11.** Общинският съвет:

1. определя кмета на общината за представител на общината в съответната асоциация по водоснабдяване и канализация и съгласува мандата му по чл. 16, ал. 9;

2. взима решения за финансиране от общинския бюджет на ВиК обекти публична общинска собственост;

3. предлага на съответния компетентен орган приоритетни ВиК обекти публична общинска собственост за финансиране.

**Чл. 12.** (1) Създава се Обществен съвет по водоснабдяване и канализация като консултативно звено за подпомагане решаването на проблеми от компетентността на министъра на регионалното развитие и благоустройството по този закон.

(2) В състава на Обществения съвет по ал. 1 се включват представители на Министерство на регионалното развитие и благоустройството, Министерство на здравеопазването, Министерство на околната среда и водите, Министерство на земеделието и храните, Национално сдружение на общините в Република България, Комисия за защита на потребителите, Омбудсмана на Република България, публичното предприятие по чл. 48, ВиК операторите, потребителски сдружения, научни и синдикални организации, браншови организации, други юридически лица с нестопанска цел. Към съвета могат да бъдат привличани и допълнителни експерти с конкретни компетенции.

(3) Със заповед на министъра на регионалното развитие и благоустройството се определят условията и реда за осъществяване на дейността на Обществения съвет.

**Раздел ІІ**

**Асоциации по водоснабдяване и канализация**

**Чл. 13.** (1) Асоциацията по водоснабдяване и канализация (асоциация по ВиК) е юридическо лице със седалище и адрес в областната администрация.

(2) Асоциацията по ВиК не е търговско дружество, не формира и не разпределя печалба.

(3) Асоциацията по ВиК управлява ВиК системите публична собственост на държавата и общините, находящи се на територията на съответната административна област.

**Чл. 14.** (1) Органи на управление на асоциацията по ВиК са:

1. общо събрание, което се състои от представител на държавата и представители на общините, находящи се на територията на съответната административна област;

2. председател, който е представителят на държавата.

(2) Общото събрание на Асоциацията по ВиК:

1. приема решение за сключване на договор с ВиК оператор от името и за сметка на собствениците на ВиК системите за възлагане на дейностите по стопанисване, поддържане и експлоатация на ВиК системите и предоставяне на ВиК услугите срещу заплащане от потребителите,

2. контролира изпълнението на договора по т. 1;

3. съгласува бизнес плана на ВиК оператора;

4. приема годишния бюджет на асоциацията по ВиК;

5. приема годишния отчет за дейността на асоциацията по ВиК;

6. съгласува плановете по чл. 29, ал. 1.

(3) Председателят на асоциацията по ВиК:

1. организира и ръководи дейността ѝ и я представлява;

2. подписва договора с ВиК оператора и други договори във връзка с дейността от името на асоциацията по ВиК;

3. организира изпълнението на решенията на общото събрание на асоциацията по ВиК;

4. утвърждава длъжностно разписание, сключва, изменя и прекратява договори на служителите на асоциацията по ВиК;

5. представя на министъра на регионалното развитие и благоустройството ежегодно до края на януари доклад за дейността на асоциацията по ВиК за предходната година;

6. организира контрола по изпълнението на договора с ВиК оператора;

7. изпълнява и други функции, възложени му с нормативен акт.

**Чл. 15.** (1) В заседанията на общото събрание на асоциацията по ВиК участват представителят на държавата и представители на всички общини в административната област.

(2) Представител на държавата е областният управител на административната област.

(3) Представител на общината е кметът на общината.

**Чл. 16.** (1) Заседанията на общото събрание на асоциацията по ВиК се свикват от председателя ѝ. Заседанията могат да бъдат провеждани при дистанционна форма на работа с видеоконферентна връзка или чрез съвместяване на присъствена с дистанционна форма на провеждане.

(2) Заседанията са редовни, ако на тях присъстват представителите на държавата и общините, които притежават не по-малко от две трети от всички гласове.

(3) Когато в съответната асоциация по ВиК участва държавата и повече от една община, държавата има право на 35 на сто от гласовете, а всички общини разпределят помежду си 65 на сто от гласовете, пропорционално на броя на населението им по данни от Националния статистически институт за населението към 31 декември от предходната година.

(4) Решенията на общото събрание на асоциацията по ВиК се взимат с мнозинство от три четвърти от гласовете на присъстващите по ал. 3.

(5) Когато в съответната асоциация по ВиК участват само държавата и една община, за територията на която е изпълнено условието на чл. 4, решенията се взимат с единодушие.

(6) По изключение, по предложение на председателя, заседанията на асоциацията по ВиК могат да бъдат и неприсъствени.

(7) Решенията на общото събрание на асоциацията по ВиК по ал. 6 се взимат на база представени писмени мандати или становища при спазване на разпоредбите на ал. 2 и ал. 4 или ал. 5.

(8) Преди всяко заседание на общото събрание на асоциацията по ВиК, нейният председател съгласува с министъра на регионалното развитие и благоустройството позицията на държавата по въпросите от дневния ред и получава мандат за представянето ѝ.

(9) Позицията и мандатът на представителя на общината за заседанията на общото събрание на асоциацията по ВиК се съгласуват по ред, определен от общинския съвет.

(10) След всяко заседание на общото събрание на асоциацията по ВиК председателят ѝ информира писмено министъра на регионалното развитие и благоустройството и общинските съвети за обсъжданите въпроси и взетите решения.

**Чл. 17.** (1) Организацията и дейността на асоциациите по ВиК се определят с правилник на министъра на регионалното развитие и благоустройството.

(2) Средствата, необходими за дейността на асоциациите по ВиК, се осигуряват от държавата и от общините съобразно процентното съотношение на гласовете им в общото събрание.

(3) Средствата по ал. 2 са за сметка на бюджета на Министерството на регионалното развитие и благоустройството и на бюджетите на общините.

**Чл. 18.** (1) Асоциациите по ВиК и кметовете на общини са административни органи по смисъла на Закона за електронното управление.

(2) Лицата по ал. 1 имат правата и задълженията, регламентирани в Закона за електронното управление.

(3) Достъпът до данните в специализирани карти, регистри и информационни системи по чл. 32, ал. 1, т. 2 от Закона за кадастъра и имотния регистър се осъществява по реда на наредбата по чл. 7, ал. 3 от Закона за кадастъра и имотния регистър.

**Чл. 19. (1)** ВиК системите или части от тях, публична собственост на държавата и общините, се предават от собствениците за управление със съответните документи на асоциацията по ВиК.

(2) Държавата и общините предават на асоциацията по ВиК нови и реконструирани ВиК системи или части от тях, публична собственост, в едномесечен срок, считано от деня на въвеждането им в експлоатация по реда на Закона за устройство на територията.

(3) В случаите по чл. 32, ал. 2 ВиК операторът предава на държавата и общините нови и реконструирани ВиК системи или части от тях, публична собственост, в едномесечен срок, считано от деня на въвеждането им в експлоатация по реда на Закона за устройство на територията.

(4) Частни инвеститори предават на публичния собственик нови и реконструирани ВиК системи или части от тях в едномесечен срок, считано от деня на въвеждането им в експлоатация по реда на Закона за устройство на територията.

(4) Асоциацията по ВиК предоставя на ВиК оператора ВиК системите или частите от тях по ал. 1, 2 и 3 - за стопанисване, поддържане и експлоатация и предоставяне на ВиК услуги по ред, определен в договора по чл. 50.

(5) Собствениците поддържат ВиК системите или части от тях до приемането им от ВиК оператора.

**Глава трета**

**ВОДОСНАБДИТЕЛНИ И КАНАЛИЗАЦИОННИ СИСТЕМИ**

**Раздел І**

**Право на собственост върху водоснабдителните и**

**канализационните системи**

**Чл. 20.** (1)Собствеността върху водоснабдителните и канализационните системи е държавна, общинска или частна.

**Чл. 21.** (1)За водоснабдителните и канализационните системи – държавна собственост, се прилага Законът за държавната собственост, доколкото с този закон не е предвидено друго.

(2) За водоснабдителните и канализационните системи – общинска собственост, се прилага Законът за общинската собственост, доколкото с този закон не е предвидено друго.

**Чл. 22.** Публична държавна собственост са:

1. части от водоснабдителните системи, предназначени за водоснабдяване на територии на две или повече общини;
2. части от канализационните системи, предназначени за отвеждане и/или пречистване на отпадъчни и/или дъждовни води от територии на две или повече общини;
3. язовирите, които се използват за водоснабдяване.

**Чл. 23.** Частна държавна собственост са:

1. сградни водопроводни инсталации и/или площадкови водопроводни мрежи и съоръжения, разположени в имоти - собственост на държавата, след общия водомерен възел на водопроводното отклонение, чрез което имотът е присъединен към водопроводната мрежа на урбанизираната територия.
2. сградни канализационни инсталации и/или площадкови канализационни мрежи и съоръжения до ревизионната шахта за присъединяване на имота към канализационната мрежа на урбанизираната територия, в имоти, собственост на държавата.

**Чл. 24.** (1) Публична общинска собственост са:

1. водоснабдителни системи или части от тях, чрез които се доставя вода до имоти на потребители на територията на общината, с изключение на тези по чл. 22, т.1. Публична общинска собственост е и водомерната шахта, в която е монтиран общият водомерен възел, когато се намира извън имота на потребителя/потребителите.

2. канализационни системи или части от тях, чрез които се отвеждат и/или пречистват отпадъчни и/или дъждовни води от имоти на потребители на територията на общината, с изключение на тези по чл. 22, т. 2. Публична общинска собственост е и ревизионната шахта за присъединяване на имота към канализационната мрежа на урбанизираната територия, когато се намира извън имота на потребителя/потребителите.

(2) Публична общинска собственост са и водоснабдителни и канализационни системи или част от тях, включително част от водопроводни и/или канализационни мрежи на населените места и селищните образувания, когато се изграждат със средства на физически или юридически лица и придобият предназначението по ал. 1.

(3) Лицата по ал. 2 предоставят на кмета на общината документацията, свързана с изграждането на обектите по ал. 2, както и технически паспорти за тях, съставени по реда на Закона за устройство на територията.

(4) Кметът на общината предава обектите по ал. 2 за управление на асоциацията по ВиК по реда на чл. 19, ал. 1.

**Чл. 25.** Частна общинска собственост са:

1. сградни водопроводни инсталации и/или площадкови водопроводни мрежи и съоръжения, след общия водомерен възел на водопроводното отклонение, чрез което имотът е присъединен към водопроводната мрежа на урбанизираната територия, разположени в имоти собственост на общината;
2. сградни канализационни инсталации и/или площадкови канализационни мрежи и съоръжения до ревизионната шахта за присъединяване към канализационната мрежа на урбанизираната територия, разположени в имоти, собственост на общината.

**Чл. 26.** (1) Частна собственост са:

1. сградни водопроводни инсталации, индивидуални водомери при сгради в режим на етажна собственост и/или площадкови водопроводни мрежи и съоръжения, разположени в имоти – частна собственост след общия водомерен възел на водопроводното отклонение, чрез което имотът е присъединен към водопроводната мрежа на урбанизираната територия, включително водомерната шахта, когато се намира в имот – частна собственост;

2. сградни канализационни инсталации и/или площадковите канализационни мрежи и съоръжения до ревизионната шахта за присъединяване към канализационната мрежа на урбанизираната територия, разположени в имоти – частна собственост;

3. водоснабдителни и канализационни системи за самостоятелно питейно-битово водоснабдяване и самостоятелно отвеждане и пречистване на отпадъчни води, включително частите от тях, изградени в чужди поземлени имоти, въз основа на учреден поземлен сервитут.

(2) Площадковите водопроводни и канализационни мрежи с прилежащите им съоръжения, разположени в имоти – частна собственост с комплексно застрояване за жилищни, курортни, промишлени или други нужди, включително в жилищни комплекси от затворен тип, предназначени за довеждане на вода за питейно-битови и стопански нужди и за отвеждане на отпадъчните води от сградите в тях, са общи части по предназначение и са съсобствени между притежателите на самостоятелни сгради и/или обекти в комплекса.

(3) При преструктуриране на жилищни, промишлени и курортни комплекси, включително и на жилищни комплекси от затворен тип, площадковите водопроводни и канализационни мрежи с прилежащите им съоръжения придобиват предназначението по чл. 24, ал. 1 от деня на влизането в сила на подробния устройствен план, с който за сметка на имотите с комплексно застрояване се обособяват урегулирани имоти с публичен достъп по новопроектирани улици. Изградените и/или предвидени с план-схемите към плана водопроводни и канализационни мрежи са предназначени за обслужване на новообразуваните самостоятелни урегулирани имоти.

(4) В случаите по ал. 3 изградените площадкови водопроводни и канализационни мрежи с прилежащите им съоръжения се придобиват от общината, считано от деня на влизането в сила на подробния устройствен план по ал.3.

Раздел ІІ

Планиране на развитието на водоснабдителните и канализационните системи

**Чл. 27.** (1) Планирането на развитието на ВиК системите, публична собственост, се извършва чрез регионални генерални планове за водоснабдяване и канализация.

(2) За една административна област се изработва и приема само един регионален генерален план за водоснабдяване и канализация.

(3) Плановете по ал. 1 се изготвят за период от 25 години.

**Чл. 28.** Регионалният генерален план за водоснабдяване и канализация обхваща цялата административна област и съдържа най-малко:

1. анализ на състоянието на ВиК системите на съответната област;

2. цели и приоритети за развитие на ВиК системите, чрез които се постига съответствие с правото на Европейския съюз в областта на питейните и отпадъчните води и с планираните в съответния план за управление на речния басейн програми от мерки за опазване на подземните и повърхностните водни тела, използвани за питейно-битово водоснабдяване и такива по събиране, отвеждане и пречистване на отпадъчните води;

3. краткосрочна за период от 5 години, средносрочна за период от 15 години и дългосрочна за период от 25 години инвестиционни програми.

**Чл. 29.** (1) Регионалните генерални планове за водоснабдяване и канализация по чл. 9, ал. 2, т.1 се съгласуват от асоциациите по ВиК.

(2) Регионалните генерални планове за водоснабдяване и канализация се актуализират при необходимост, по реда на този закон.

**Чл. 30.** Регионалните генерални планове за водоснабдяване и канализация и инвестиционните програми към тях се съгласуват по реда на Закона за опазване на околната среда.

**Чл. 31.** (1)При изготвянето на инвестиционните програми за изпълнението на регионалните генерални планове за водоснабдяване и канализация се спазва принципът на единна цена на ВиК услугите на административната област и единна цена на доставяне на вода на други ВиК оператори.

(2) Принципът на единна цена на ВиК услугите на административната област се спазва задължително за услугите „доставяне на вода на потребителите“, и „отвеждане на отпадъчните води“. Цената за ВиК услугата „пречистване на отпадъчни води“ се определя диференцирано за групи потребители в зависимост от степента на замърсеност по реда на този закон и Закона за водите.

Раздел III

Проектиране и изграждане на водоснабдителните и канализационните системи. Ограничения на собствеността за благоустройствени цели

**Чл. 32.** (1) Държавата и общините възлагат проектирането и изграждането на ВиК системи - публична държавна или публична общинска собственост, в съответствие с регионалните генерални планове за водоснабдяване и канализация и при спазване на разпоредбите на Закона за устройство на територията, свързани с устройството на територията, инвестиционното проектиране и строителството. Държавата и общините уведомяват асоциацията и ВиК оператора за инвестиционните си намерения.

(2) ВиК операторите могат да възлагат проектирането и/или изграждането на ВиК системи, ако това им е възложено в договора по чл. 50.

(3) Публичното предприятие по чл. 48 може да възлага проектиране, изграждане и/или реконструкция на ВиК системи, по реда на чл. 49.

**Чл. 33.** (1) Асоциацията по ВиК може да предложи ВиК операторът да поеме финансови задължения за осигуряване на средства за развитие на ВиК системите, когато такава възможност е предвидена в договора по чл. 50 и при едновременното наличие на следните условия:

1. средствата ще се използват за финансиране на проекти, касаещи изграждане на публична ВиК инфраструктура, съответстваща на одобрената инвестиционна програма към регионалния генерален план за водоснабдяване и канализация;

2. финансовото състояние на ВиК оператора позволява поемането и обслужването на задълженията.

(2) За поемането на финансови задължения се сключва допълнително споразумение към договора по чл. 50.

**Чл. 34.** (1) Извън населените места и селищните образувания водоснабдителни и канализационни проводи (мрежи) и съоръженията към тях - публична държавна или публична общинска собственост, се изграждат в държавни и общински имоти въз основа на одобрени парцеларни планове по чл. 110, ал. 1, т. 5 от Закона за устройство на територията.

(2) Когато това е невъзможно, линейните мрежи по ал. 1 и съоръженията към тях се изграждат в поземлени имоти - собственост на физически и/или юридически лица въз основа на одобрен парцеларен план по чл. 110, ал. 1, т. 5 от Закона за устройство на територията и платено еднократно обезщетение на собствениците на засегнатите имоти.

(3) С парцеларния план по чл. 110, ал. 1, т. 5 от Закона за устройство на територията се определят сервитутни ивици, върху които се налагат ограничения на собствеността за благоустройствени цели.

(4) Условията и редът за определяне на размерите и разположението на сервитутните ивици и на специалния режим за упражняване на сервитутите на водоснабдителни и канализационни проводи (мрежи) и съоръжения публична държавна и публична общинска собственост, се определят с наредба на министъра на регионалното развитие и благоустройството.

(5) За изграждането на водоснабдителни и канализационни проводи (мрежи) и съоръжения в поземлени имоти в горски територии, които са общинска или държавна собственост, се прилага редът по чл. 61 и следващите от Закона за горите.

**Чл. 35.** (1) Държавата, общините и ВиК операторите, които изграждат и експлоатират ВиК системи, публична държавна и публична общинска собственост, в границите на сервитутните ивици в засегнатите поземлени имоти имат право:

1. на прокарване и изграждане на тръбопроводи и съоръжения за водоснабдяване или отвеждане на отпадъчни води и наземни съоръжения към тях;

2. техни представители да влизат и да преминават през засегнатите имоти и да извършват дейности в тях, свързани с изграждането и/или експлоатацията на линейните обекти по ал. 3 и съоръженията към тях, включително право на преминаване на техника през засегнатите поземлени имоти;

3. да извършват дейности по отстраняване на аварии.

(2) В границите на сервитутните ивици в засегнатите поземлени имоти не се допуска:

1. извършване на застрояване или засаждане на трайни насаждения;

2. прокарване на проводи на други мрежи на техническата инфраструктура, с изключение на случаите, когато това е допуснато с нормативен акт, при спазване на техническите и други изисквания.

(3) Собствениците на засегнатите имоти нямат право да преместват изградените в имотите им линейни обекти и съоръжения по чл. 34, ал. 2.

(4) Промяната на собствеността на имота не прекратява ограниченията в ползването на засегнатите поземлени имоти.

(5) Промяна в положението на съществуващи водоснабдителни и канализационни проводи (мрежи) и съоръжения - публична държавна и публична общинска собственост може да бъде направено при техническа възможност по реда на Закона за устройство на територията.

**Чл. 36.** (1) Правата на лицата, които изграждат и експлоатират ВиК системи възникват, когато:

1. с влязъл в сила парцеларен план се определи разположението и размерите на сервитутните ивици на водоснабдителните и канализационните проводи (мрежи) и съоръжения в засегнатите имоти, и

2. е изплатено или внесено еднократно обезщетение по реда на ал. 2 на разположение на собственика и на носителите на други вещни права върху засегнатия имот или е учреден сервитут по реда на Закона за горите за поземлени имоти в горски територии, които са общинска или държавна собственост.

(2) Определянето на размера и изплащането на еднократните обезщетения се извършват по реда на чл. 210 и 211 от Закона за устройство на територията. Обжалването на размера на обезщетението от заинтересованите лица не препятства упражняването на правата по чл. 36, ал. 1 и 2.

(3) Размерът на обезщетението по ал. 1, т. 2 се определя при прилагане на следните критерии:

1. площта на засегнатия поземлен имот, включена в границите на сервитутните ивици;

2. видовете ограничения на ползването;

3. срок на ограничението;

4. справедливата пазарна оценка на имота или на частта от него, която попада в границите на сервитутните ивици.

(4) Независимо от обезщетението по ал. 1, т. 2 лицата, които изграждат и експлоатират водоснабдителни и канализационни системи, са длъжни да възстановят всички причинени вреди в имота и да заплатят на собственика парично обезщетение за ограниченията при ползването му извън сервитутните ивици за времето на фактическото строителство.

(5) Сервитутните ивици, определени с подробния устройствен план, се отразяват в кадастъра по реда на чл. 31а от Закона за кадастъра и имотния регистър.

**Чл. 37.** (1) Разпоредбите на чл. 35 и чл. 36 се прилагат и при реконструкция или основен ремонт на съществуващи водоснабдителни и канализационни проводи (мрежи) и съоръжения, когато се променят трасето, обхватът и границите на сервитутните ивици, нанесени в кадастрална карта, специализирана карта, кадастрален план или карта на възстановената собственост.

(2) С наредбата по чл. 34, ал. 4 се определят условията и редът, при които в сервитутните ивици на съществуващи водоснабдителни и канализационни проводи (мрежи) и съоръжения могат да се разполагат допълнителни /заместващи проводи за водоснабдяване и отвеждане на отпадъчни води.

**Чл. 38.** Собствениците на възстановени земеделски земи и гори са длъжни да опазват заварените в имотите им ВиК системи, да спазват ограниченията на ползването, определени с актовете за възстановяване на собствеността по Закона за собствеността и ползването на земеделските земи и Закона за възстановяване на собствеността върху горите и земите от горския фонд, както и ограниченията на собствеността по чл. 35.

**Чл. 39.** (1) Изграждането на ВиК система или на части от нея, засягаща или преминаваща през обекти, свързани със сигурността на страната, се допуска само по изключение.

(2) Изключението по ал. 1 се допуска със заповед на ръководителя на ведомството, на което е предоставен за управление засегнатият обект. Със заповедта се определя и редът за допускане до обекта по време на проучването, проектирането и изграждането на ВиК системата или на части от нея.

(3) При въвеждането на ВиК системата по ал. 1 в експлоатация ръководителят на ведомството, на което е предоставен за управление засегнатият обект, определя режима на допускане за ВиК оператора, който е задължителен при извършване на дейностите по експлоатация и поддържане на ВиК системата или на частта от нея, намираща се в границите на обекта.

**Чл. 40.** (1) Площадкови обекти на ВиК системите - публична държавна или публична общинска собственост се изграждат в общински или държавни имоти въз основа на влязъл в сила подробен устройствен план и след промяна на предназначението на земята, когато това се изисква по реда на Закона за горите или по Закона за опазване на земеделските земи. Когато това е невъзможно се допуска изграждането им в частни имоти след предварителното им отчуждаване по реда на Закона за държавната собственост и Закона за общинската собственост.

(2) Когато за изграждане на обекти по ал. 1 – публична държавна собственост е необходимо да бъдат заети поземлени имоти или части от тях – общинска собственост, те се предоставят безвъзмездно в полза на държавата с решение на общинския съвет.

(3) Когато за изграждане на обекти по ал. 1 – публична общинска собственост е необходимо да бъдат заети поземлени имоти или части от тях – държавна собственост, те се предоставят безвъзмездно в полза на общината по реда на Закона за държавната собственост.

**Чл. 41.** (1) Водопроводните и канализационните мрежи и съоръжения в границите на населените места и селищните образувания се изграждат като улични мрежи по реда на глава четвърта, раздел II от Закона за устройство на територията в съответствие с одобрени общи и подробни устройствени планове и план-схемите за водоснабдяване и канализация към тях.

(2) Водопроводните и канализационните мрежи и съоръжения в границите на населените места и селищните образувания се изграждат в обхвата на улиците по приложена улична регулация, а по изключение – в имоти държавна или общинска собственост.

(3) При изграждането на водопроводните и канализационните мрежи и съоръжения по ал. 1 не могат да се влошават условията за застрояване на поземлените имоти и да се препятства установеният начин на трайното им ползване. Изключение се допуска по реда на Закона за устройство на територията, когато няма друга техническа възможност или друго техническо решение е явно икономически нецелесъобразно.

(4) Заварените ВиК системи, изградени в земеделски земи и горски имоти, възстановени по реда на Закона за собствеността и ползването на земеделските земи и Закона за възстановяване на собствеността върху горите и земите от горския фонд, които впоследствие са включени в границите на населените места и селищните образувания, могат да бъдат измествани за сметка на собствениците при спазване на чл. 64, ал. 5 от Закона за устройство на територията.

**Чл. 42.** (1) Изграждането на необходимите водопроводни и канализационни мрежи и съоръженията към тях в урбанизираните територии, може да се извършва от и за сметка на собствениците на урегулираните поземлени имоти по ред и условия, определени в Наредба на общинския съвет и по реда на Закона за устройство на територията.

(2) Условията, при които се изграждат и предават в собственост на общината мрежите по ал. 1 или части от тях, се определят в договора, сключен между заинтересовано лице (инвеститор) и общината.

(3) Изградените по реда на предходните алинеи ВиК мрежи и съоръженията към тях са публична общинска собственост. Общината предава изградените обекти по ал. 1 за управление на асоциацията по ВиК в едномесечен срок от въвеждането им в експлоатация.

**Чл. 43.** (1) Инвестиционното проектиране, изграждането, въвеждането в експлоатация и поддържането на ВиК системи се осъществяват при условията и по реда на Закона за устройство на територията и на този закон.

(2) Техническите правила и нормативи за проектиране, изграждане и експлоатация на водоснабдителните системи, на канализационните системи и на сградните водопроводни и канализационни инсталации се определят с наредби на министъра на регионалното развитие и благоустройството.

(3) ВиК операторите са възложители на строителството по смисъла на чл. 161, ал. 1 от Закона за устройство на територията, както и заинтересовани лица по смисъла на чл. 124а, ал. 5 от Закона за устройство на територията в случаите, когато в договора по чл. 50 им е възложено изграждането на ВиК системи или част от тях.

**Глава четвърта**

**ВОДОСНАБДИТЕЛНИ И КАНАЛИЗАЦИОННИ УСЛУГИ**

**Раздел І**

**ВиК оператори**

**Чл. 44.** (1) ВиК оператор е капиталово търговско дружество, на което е възложено стопанисването, поддържането и експлоатацията на ВиК системите - публична собственост и предоставянето на ВиК услугите срещу заплащане в границите на една обособена територия.

(2) ВиК оператор по ал. 1 е търговско дружество, образувано / учредено по реда на Търговския закон, което:

1. е с основен предмет на дейност експлоатация на ВиК системи и предоставяне на ВиК услуги;
2. има регистриран капитал не по-малко от 100 000 лева;
3. притежава финансови и технически възможности, включително организационна структура и персонал, за изпълнение на нормативните изисквания за осъществяване на дейността по т. 1.

(3) Изискванията към техническите възможности на ВиК операторите, включително организационната структура и персонала по ал. 2, т.3 се определят с наредба на Министерския съвет.

(4) ВиК операторите са доставчици на обществени услуги по смисъла на Закона за електронното управление.

**Чл. 45.** (1) Не може да бъде ВиК оператор дружество:

1. спрямо което е открито производство по несъстоятелност или което е обявено в несъстоятелност;

2. което е в ликвидация;

3. което е с прекратен по негова вина договор за същата дейност и не е изтекъл срок от 2 години от влизането в сила на прекратяването;

4. което не отговаря на изискванията на действащото законодателство, приложими към дейността;

5. което има публични задължения, с изключение на задълженията по невлезли в сила актове, както и разсрочени, отсрочени или обезпечени задължения – при избор на нов ВиК оператор.

(2) Съответната асоциация по ВиК изисква по реда на чл. 87, ал. 11 от Данъчно-осигурителния процесуален кодекс информация за наличието или липсата на публични задължения.

**Чл. 46.** ВиК операторите осъществяват дейностите по чл. 44, ал.1 въз основа на договор за възлагане по чл. 50, сключен с асоциацията по ВиК за обособената територия.

**Чл. 47.** (1) Не се считат за ВиК оператори лицата, които поддържат вътрешните (площадковите) водопроводни и канализационни мрежи и прилежащите им съоръжения, разположени в имоти – частна собственост с комплексно застрояване за жилищни, курортни, промишлени или други нужди, включително в жилищни комплекси от затворен тип и индустриални паркове/зони, както и лицата, които осъществяват самостоятелно питейно-битово водоснабдяване при условията и по реда на Закона за водите.

(2) Не се считат за ВиК оператори предприятия, които не отговарят на изискванията на чл. 44, но доставят вода на ВиК оператори.

**Раздел ІІ**

**Упражняване правата на държавата във ВиК операторите с държавно участие в капитала**

**Чл. 48.** (1) Правата на държавата във всички ВиК оператори с държавно участие се упражняват от министъра на регионалното развитие и благоустройството или от публично предприятие по смисъла на Закона за публичните предприятия.

(2) Едноличен собственик на капитала на публичното предприятие по ал. 1 е държавата, представлявана от министъра на регионалното развитие и благоустройството.

(3) Министърът на регионалното развитие и благоустройството упражнява правата на едноличния собственик на капитала на публичното предприятие по ал. 1.

**Чл. 49.** (1) Публичното предприятие по чл. 48 се финансира чрез целево финансиране от държавния бюджет, със собствени средства и чрез привлечено финансиране.

(2) Държавата може да възлага за изпълнение от публичното предприятие по чл. 48 стратегическа водоснабдителна и канализационна инфраструктура от национално или регионално значение.

(3) Финансирането на възложената от държавата по ал. 2 инфраструктура е целево от държавния бюджет.

**Раздел ІІI**

**Договор за възлагане на стопанисване, поддържане и експлоатация на ВиК системите и предоставяне на ВиК услугите**

**Чл. 50.** (1) Договорът за възлагане на дейностите по стопанисване, поддържане и експлоатация на ВиК системите и предоставяне на ВиК услугите в административната област се сключва между ВиК оператора и асоциацията по ВиК в писмена форма.

(2) Договорът по ал.1 съдържа:

1. предмет на договора, включително обхватът на дейностите и услугите, възложени на ВиК оператора, описание на ВиК системите и на документацията за тях;
2. условия и срок за влизане в сила на договора, ако се предвиждат такива;

3. срок на договора, в съответствие с максималния допустим срок, определен с този закон, условия и ред за неговото продължаване, когато това е допустимо;

4. условия за извършване на дейностите;

5. права и задължения на страните, включително задължения на оператора, свързани с опазване на човешкото здраве и околната среда, задължение за застраховане на имуществото, предоставено за експлоатация с договора – застрахователни рискове и други;

6. разпределение на отговорностите по отношение на извършването и финансирането на инвестиции във ВиК системите, включително в случаите на финансиране от фондове на Европейския съюз;

7. правила за предаване на съществуващите ВиК системи за експлоатация на ВиК оператора;

8. условия и ред за предоставяне на нови и предстоящи за изграждане ВиК системи или части от тях за експлоатация на ВиК оператора;

9. условия и ред за поемане и погасяване на финансови задължения от ВиК оператора;

10. критерии и показатели за осъществяване на контрол върху дейността на ВиК оператора, изисквания към качеството на услугите;

11. правила за отчитане на изпълнението по договора и редът за осъществяване на контрол върху изпълнение на задълженията на ВиК оператора;

12. отговорност на страните, неустойки и други обезщетения за неизпълнение на условията и задълженията по договора;

13. основания и ред за изменение на договора, включително в случаите по ал. 4;

14. основания и ред за прекратяване на договора и последиците от прекратяването, включително задължението на ВиК оператора да изпълнява дейността до определянето на нов оператор;

15. ред за предаване на ВиК системите, както и на документацията за тях от ВиК оператора след прекратяването на договора.

(3) Срокът на договора по ал. 1 е до 30 години, но не по-малко от 15 години.

(4) Срокът по ал. 3 може да бъде продължен с не повече от 15 години, независимо от броя на удължаванията, ако:

1. ВиК операторът отговаря на условията на закона и изпълнява всички задължения и условия по договора и

2. е направил писмено искане за продължаване на договора най-малко една година преди изтичането на неговия срок.

**Чл. 51.** (1) Договорът с ВиК оператора се прекратява с изтичането на неговия срок, или след изтичане на срока по чл. 50, ал. 4.

(2) Преди изтичането на срока договорът се прекратява:

1. при прекратяване на дружеството ВиК оператор – от датата на прекратяването му;

2. при обявяване в несъстоятелност на ВиК оператора – от датата на влизане в сила на съдебното решение;

3. при съдебно решение за прекратяване на договора – от датата на влизане в сила на съдебното решение;

4. при преобразуване на ВиК оператора – от вписване на преобразуването;

5. на други основания, предвидени в закон или с договора – от датата, посочена в тях.

**Чл. 52.** (1) Не по-късно от 6 месеца преди изтичането на срока на договора по чл.50, действието на който няма да бъде удължено, асоциацията по ВиК на обособената територия предлага на компетентния орган да създаде нов ВиК оператор, отговарящ на изискванията по чл. 44, ал. 2, за дейностите по стопанисване, поддържане и експлоатация на ВиК системите и предоставяне на ВиК услугите за конкретната обособена територия или да проведе процедура за определяне на концесионер по реда на Закона за концесиите.

(2) Предложение по ал. 1 се прави и в случай на прекратяване, поради неизпълнение, ликвидация или открита процедура по несъстоятелност на действащ ВиК оператор в срок до 2 месеца от вписването в търговския регистър.

(3) Асоциацията по ВиК сключва договор по чл. 50 с оператора, определен по реда на ал. 1.

(4) При избор на нов ВиК оператор трудовите правоотношения на работниците и служителите с досегашния ВиК оператор се уреждат по реда на чл. 123 и 123а от Кодекса на труда.

**Чл. 53.** (1) ВиК операторът изпълнява задълженията си по договора и след изтичането на неговия срок или предсрочното му прекратяване до момента, в който новият ВиК оператор има готовност да изпълнява дейностите по чл.50.

(2) Периодът между сключването на договора с новия ВиК оператор и началото на фактическото изпълнение не може да бъде по-дълъг от 6 месеца.

**Чл. 54.** Когато част от водоснабдителна или канализационна система се използва за предоставяне на ВиК услуги в различни обособени територии, операторите уреждат отношенията си с договор, съгласуван с асоциациите по ВиК.

**Раздел ІV**

**Стопанисване, поддържане и експлоатация на ВиК системите**

**Чл. 55.** Стопанисването, поддържането и експлоатацията на ВиК системите включва тяхното опазване, поддържане в изправност, използването им и осигуряване на непрекъснатост на нормалното им функциониране, съгласно тяхното предназначение, при спазване на изискванията на действащото законодателство.

**Чл. 56.** (1) ВиК операторите нямат право да предоставят на трети лица под наем или с друг договор права за ползване върху имоти и вещи, които са част от предоставените им с договора по чл. 50.

(2) Активи – публична собственост, предоставени на ВиК оператора за извършване на ВиК услуги, не могат да се използват за други стопански дейности, които се извършват на отворен за конкуренция пазар, ако тези дейности не са свързани и необходими за предоставяне на ВиК услугите.

**Чл. 57.** (1) ВиК операторите са длъжни да извършват инвестиции за функционирането на ВиК системите и за предоставянето на ВиК услугите при условията, определени в този закон и съответните договори с АВиК.

(2) ВиК операторите признават в счетоводния си баланс (отчета за финансовото състояние) имуществените права, предоставени им с договорите по чл. 50, върху предоставените им ВиК активи – публична собственост, и начисляват разходи за амортизации за тях, за срока на договора. Набраните суми по сметките за начислените амортизационни отчисления се реинвестират от ВиК операторите в инфраструктурата в съответствие с инвестиционните програми.

**Раздел V**

**Присъединяване към водоснабдителните и канализационните системи.**

**Предоставяне на водоснабдителните и канализационните услуги**

**Чл. 58.** (1) Присъединяването на имоти към водопроводна и/или канализационна мрежа в границите на урбанизираните територии се извършва при условията и по реда на този закон.

(2) Имотите на потребителите се водоснабдяват, като сградните водопроводни инсталации и/или площадковите водопроводни мрежи се присъединяват към водопроводната мрежа на урбанизираната територия чрез водопроводно отклонение с общ водомерен възел.

(3) Отпадъчните води от имотите на потребителите се отвеждат, като сградните канализационни инсталации и/или площадковите канализационни мрежи се присъединяват към канализационната мрежа на урбанизираната територия чрез канализационно отклонение с ревизионна шахта.

(4) Водопроводните отклонения с общия водомерен възел и канализационните отклонения с ревизионната шахта са част от публичните водопроводни и канализационни мрежи на населените места.

(5)Условията, техническите изисквания и редът за присъединяване на недвижимите имоти и потребителите към ВиК системите и за ползване на ВиК услугите се определят с наредба на министъра на регионалното развитие и благоустройството.

(6) Собственикът на общите водоснабдителни и канализационни мрежи и съоръжения е длъжен да присъедини към тях водопроводните и канализационните инсталации на всички недвижими имоти в териториалния обхват на мрежите и съоръженията;

(7) Забранява се присъединяването на недвижими имоти и/или нови потребители, заустващи отпадъчни води, към канализационните мрежи на урбанизираните територии в случаите, когато канализационната система не може да осигури отвеждането и пречистването на отпадъчните води, при спазване на условията в издаденото по реда на Закона за водите разрешително за заустване на отпадъчни води.

(8) Присъединяването на недвижимите имоти към водопроводните и канализационните мрежи се извършва чрез сключване на писмен договор за присъединяване между потребителя и експлоатационното дружество.

(9) Собствениците на застроени недвижими имоти са длъжни да се присъединят към водоснабдителните и канализационните мрежи в урбанизираните територии в срок от:

1. 12 месеца от влизане в сила на този закон към съществуващи водоснабдителни и канализационни мрежи;

2. 6 месечен срок от въвеждането в експлоатация на нови водоснабдителни и канализационни мрежи.

(10) Присъединяването по ал. 9 се извършва по реда на наредбата по ал. 5 и договора по ал. 8.

**Чл. 59.** (1) „Водоснабдителни и канализационни услуги“ са предоставяните от ВиК операторите услуги по:

1. доставяне на вода за питейно – битови цели;

2. доставяне на вода с непитейни качества;

3. отвеждане на отпадъчните води от имотите на потребителите чрез канализационната мрежа;

4. пречистване на отпадъчните води.

(2) Услугата по ал. 1, т.1 включва дейностите водовземане на природни води от водни обекти чрез водовземни съоръжения, тяхното пречистване чрез пречиствателни станции или пречиствателни съоръжения до постигане на съответствие с приложимото законодателство в областта на питейните води, обеззаразяване, съхранение, транспортиране на водата по довеждащи водопроводи и по водопроводни мрежи в урбанизираните територии и доставяне на вода до имотите на потребителите чрез сградни водопроводни отклонения.

(3) Услугата по ал. 1, т.2 включва дейностите водовземане на природни води от водни обекти чрез водовземни съоръжения, съхранение, транспортиране на водата по водопроводи за вода с непитейни качества и доставяне до имотите на потребителите, ползващи вода с непитейни качества, чрез сградни водопроводни отклонения.

(4) Услугата по ал. 1, т.3 включва дейностите, свързани с отвеждане на отпадъчни води от имотите на потребителите чрез сградни канализационни отклонения и канализационни мрежи в урбанизираните територии, чрез отвеждащи колектори.

(5) Услугата по ал. 1, т.4 включва, пречистването на отпадъчните води в пречиствателни станции или пречиствателни съоръжения и заустване на пречистените отпадъчни води във водоприемници при спазване на изискванията за опазване на околната среда.

(6) При предоставянето на услугите по ал. 1 ВиК операторите са длъжни да осигуряват с приоритет доставянето на вода с питейни качества за питейно-битови цели.

(7) ВиК услугите се предоставят на потребителя чрез публично известни общи условия.

(8) Условията за предоставяне на ВиК услуги на промишлени потребители и приравнени към тях други потребители се уреждат с индивидуални договори.

(9) Водоснабдителните и канализационните услуги са обществени услуги по смисъла на §1, т.12 от допълнителните разпоредби на Закона за електронното управление.

**Чл. 60.** (1) Потребители на ВиК услугите са юридически или физически лица – собственици, а при наличие на вещно право на ползване - ползватели на съответните имоти, за които се предоставят ВиК услуги по чл. 59, ал. 1, включително на имоти в етажна собственост.

(2) Не са потребители ВиК оператори, които закупуват вода от други ВиК оператори или от предприятия по чл. 47, ал. 2.

**Чл. 61.** Изискванията към качеството на водата, предназначена за питейно-битови цели, изискванията към качеството на пречистените отпадъчни води и условията и редът за заустването им, както и техният мониторинг се определят в Закона за водите и подзаконовите нормативни актове по неговото прилагане.

**Чл. 62.** (1)При отклонение от изискванията за качествата на питейната вода подавана във водопроводната мрежа, ВиК операторите информират органите на държавния здравен контрол, кмета на съответната община, потребителите и областния управител и предприемат мерки за установяване на причините и отстраняване на несъответствията.

(2) Когато качеството на водата за питейно-битови цели във водоснабдителната система има отклонения от изискванията на наредбата по чл. 135, ал. 1, т.3 от Закона за водите, услугата по чл. 59, ал. 1, т.1 може да се осъществява само след издаване на разрешение по чл. 155а, ал. 1, т.1 от същия закон, в случаите когато се изисква такова, или след съгласуване с органите на държавния здравен контрол, съгласно разпоредбите на наредбата по чл. 135, ал. 1, т.3 на Закона за водите.

(3) Пречистването и заустването на отпадъчни води в повърхностни водни обекти се извършва в съответствие с издаденото разрешително за ползване на воден обект за заустване на отпадъчни води за съответната канализационна система.

**Чл. 63.** При пресъхване или силно намаляване на дебита на водоизточниците ВиК операторът уведомява териториалните органи на изпълнителната власт и АВиК и предлага да се предприемат действия за въвеждане на:

1. режим на водоснабдяване;

2. лимити на водопотребление;

3. ограничения във водоползването, като забрана на ползването на питейна вода за промишлени нужди, напояване, поливане на зелени площи, миене на улици, моторни превозни средства, балкони и други.

**Чл. 64.** (1) Редът за въвеждане на ограничителен режим, временно прекъсване или ограничаване на водоснабдяването се определя с наредбата по чл. 58, ал. 5.

(2) ВиК операторите не изплащат обезщетения за щетите, нанесени в резултат на ограниченията по чл. 63.

**Чл. 65.** (1) Условията за отчитането и заплащането на ВиК услугите се определят с наредбата по чл. 58, ал. 5.

(2) Забранява се ползването на ВиК услуги без монтиран водомер/ средство за измерване.

**Чл. 66.** (1) Предоставянето на ВиК услугите е възмездно. ВиК услугите се заплащат от потребителите по цени, одобрени от Комисията за регулиране на ВиК услугите.

(2) ВиК операторите публикуват прилаганите от тях цени на интернет страницата си и ги оповестяват на заинтересованите страни по всякакъв друг подходящ начин.

**Глава пета**

**РЕГУЛИРАНЕ НА ВОДОСНАБДИТЕЛНИТЕ И КАНАЛИЗАЦИОННИТЕ УСЛУГИ**

**Раздел І**

**Регулаторен орган**

**Чл. 67.** (1) Регулирането на ВиК услугите се осъществява от Комисията за регулиране на ВиК услугите, наричана по-нататък „комисията“. Структурата и правомощията на комисията се определят с този закон.

(2) Комисията е независим специализиран държавен орган - юридическо лице, със седалище в град София.

(3) При осъществяване на своите правомощия комисията е независима от изпълнителната власт и дейността ѝ се осъществява въз основа на принципите за безпристрастност, професионализъм, почтеност, последователност, публичност и прозрачност. Комисията се отчита за дейността си пред Народното събрание.

(4) Председателят на комисията е първостепенен разпоредител с бюджет.

(5) Бюджетът на комисията е част от държавния бюджет и се съставя, изпълнява и отчита по реда на Закона за публичните финанси.

**Чл. 68.** (1) Комисията е колегиален орган и се състои от 5 членове, включително председател.

(2) Председателят и останалите членове на комисията се избират и освобождават от Народното събрание по ред, определен в правилника му.

(3)Мандатът на членовете на комисията е 5 години, с право на не повече от два мандата.

(4) Изборът на нови членове на комисията се произвежда не по-рано от три месеца и не по-късно от един месец преди изтичането на мандата на действащите членове. Членовете на комисията продължават да изпълняват функциите си и след изтичането на мандата им до встъпване в длъжност на новите членове.

(5) Мандатът на член на комисията се прекратява предсрочно:

1. по негово искане;

2. при фактическа невъзможност да изпълнява задълженията си за повече от 6 месеца;

3. при смърт;

4. при установяване, че лицето не отговаря на изискванията на чл. 69, ал. 1 или при възникване на несъвместимост по чл. 69, ал. 2 и 3;

5. при неучастие без основателна причина в две последователни заседания на комисията;

6. при влизане в сила на акт, с който е установен конфликт на интереси по Закона за противодействие на корупцията.

(6) При настъпване на обстоятелствата по ал. 5 се уведомява Народното събрание за извършване на нов избор.

(7) В случаите по ал. 5, т. 1, 3 и 6 основанията се обявяват от председателя на Народното събрание пред Народното събрание.

(8) При предсрочно прекратяване на мандат на член на комисията Народното събрание избира на негово място друго лице за остатъка от мандата.

**Чл. 69.** (1) За членове на комисията се избират лица с добра репутация, които имат висше инженерно, икономическо и/или юридическо образование с минимална образователно-квалификационна степен "магистър" и не по-малко от 10 години професионален опит в областта на водоснабдяването и канализацията или други комунални услуги.

(2) За членове на комисията не могат да бъдат избирани лица, които:

1. са осъждани за умишлено престъпление от общ характер;

2. са лишавани от правото да заемат определена държавна длъжност или да упражняват определена професия или дейност;

3. са били членове на изпълнителен или контролен орган или неограничено отговорни съдружници в дружество, когато то е прекратено поради несъстоятелност, ако са останали неудовлетворени кредитори;

(3) Член на комисията не може да заема длъжност в държавни или общински органи, както и да извършва политическа или друга дейност, която засяга независимостта му.

(4) Възнагражденията на членовете на комисията се определят както следва:

1. на председателя – 90 на сто от осем средни месечни заплати на наетите лица по трудово и по служебно правоотношение по данни на Националния статистически институт за раздели „Събиране, пречистване и доставяне на води и Събиране, отвеждане и пречистване на отпадъчни води“ съгласно Класификацията на икономическите дейности (КИД-2008);

2. на останалите членове на комисията - 85 на сто от осем средни месечни заплати на наетите лица по трудово и по служебно правоотношение по данни на Националния статистически институт за раздели „Събиране, пречистване и доставяне на води и Събиране, отвеждане и пречистване на отпадъчни води“ съгласно Класификацията на икономическите дейности (КИД-2008).

**Чл. 70.** (1) Членовете на комисията се избират след проведена публична процедура.

(2) Предложения за избор на членове на комисията могат да правят народните представители и парламентарните групи.

(3) Народното събрание избира поотделно председателя и останалите членове на комисията.

(4) Членовете на комисията полагат пред Народното събрание клетвата по [чл. 76, ал. 2 от Конституцията на Република България](https://web6.ciela.net/Document/LinkToDocumentReference?fromDocumentId=2135475623&dbId=0&refId=14699400).

**Чл. 71.** (1) Комисията е постоянно действащ орган, който заседава, ако присъстват повече от половината от членовете ѝ.

(2) Комисията се произнася с мотивирани решения, които са индивидуални или общи административни актове.

(3) Решенията на комисията се приемат с мнозинство от минимум 3 гласа. Въздържане от гласуване не се допуска. Начинът на гласуване на всеки гласувал и мотивите на всеки гласувал против се отразяват в протокол към решението. В случай че на заседанието присъстват по-малко от 5 членове, решението, се постановява само ако за него са гласували най-малко 3 от членовете на комисията.

(4) Заседанията на комисията са открити, когато се разглеждат заявления за утвърждаване на цени на ВиК услуги.

(5) Решенията на комисията по [ал. 4](javascript:%20Navigate('%D1%87%D0%BB13_%D0%B0%D0%BB5');)  се вземат в закрито заседание и се обявяват по ред, определен в правилника за дейността на комисията.

(6) При осъществяване на правомощията си комисията прилага правилата, предвидени в този закон, а за неуредените в него случаи - правилата на [Административнопроцесуалния кодекс](javascript:%20NavigateDocument('%D0%9A%D0%A1_2006_109326');).

(7)  Решенията на комисията могат да бъдат обжалвани относно тяхната законосъобразност пред Административния съд - град София в 14-дневен срок от съобщаването им. Обжалването на решенията по ал. 4 не спира изпълнението им.

**Чл. 72.** (1) Комисията провежда процедура за обществено обсъждане със заинтересованите лица при изготвянето на административни актове, касаещи общите условия, цените на ВиК услугите и бизнес плановете, като определя срок за представяне на становища по проекта на административен акт - не по-кратък от 14 дни.

(2) Заинтересовани лица по [ал. 1](javascript:%20Navigate('%D1%87%D0%BB14_%D0%B0%D0%BB1');) са държавни органи, органи на местното самоуправление, кметове, браншови организации, публичното предприятие по чл. 48, ВиК оператори, потребители, свързани с проекта, и организации на потребители.

(3) Постъпилите предложения и изразените становища по обсъжданите въпроси и протоколите от заседанията се публикуват на страницата на комисията в интернет.

(4) Комисията разглежда всички постъпили становища от заинтересованите лица и мотивира своето становище, като публикува мотивите на страницата си в интернет.

**Чл. 73.** (1) Комисията огласява публично следваната политика и създадената практика по прилагането ѝ на страницата си в интернет.

 (2)  Комисията публикува на интернет страницата си информация за развитието и регулирането на ВиК услугите, за утвърдените цени на ВиК услугите, сравнителен анализ на дейността на ВиК операторите по основните параметри на бизнес програмите, показателите за качество и тяхното изпълнение.

**Чл. 74.** (1) Комисията приема правилник за дейността си, който се обнародва в „Държавен вестник".

(2) При осъществяване на дейността си комисията се подпомага от администрация.

(3) Структурирането на администрацията по ал. 2 се извършва съгласно правилата, предвидени в Закона за администрацията.

(4) Основният вид правоотношение със служителите е служебното, съгласно Закона за държавния служител.

**Чл. 75.** Членовете на комисията, както и служителите от нейната администрация са длъжни да спазват правилата за професионална етика, приети от комисията.

**Чл. 76.** (1) Председателят на комисията, нейните членове и служителите на нейната администрация са длъжни да не разгласяват класифицираната информация, която създават и съхраняват и която им е станала известна при изпълнението на задълженията им по този закон, съдържаща се в списък на конкретните факти, сведения и предмети, представляващи служебна тайна.

(2) Комисията след съгласуване с Държавната комисия по сигурността на информацията с решение утвърждава, изменя и допълва списъка по [ал. 1](javascript:%20Navigate('%D1%87%D0%BB18_%D0%B0%D0%BB1');).

(3) Списъкът по [ал. 1](javascript:%20Navigate('%D1%87%D0%BB18_%D0%B0%D0%BB1');) може да включва информация, обявена за търговска тайна от заявителите, но само ако нейното разгласяване би довело до нелоялна конкуренция между търговци или до застрашаване на търговския интерес на трети лица. Тази категория информация комисията включва в списъка след съгласуване с Комисията за защита на конкуренцията.

(4) Информация, представляваща служебна тайна, може да се разгласява само пред органите на съдебната власт или пред други държавни органи по установения в закон ред.

**Чл. 77.** Държавните органи, ВиК операторите, публичното предприятие по чл. 48 и длъжностните лица оказват съдействие на комисията при осъществяването на нейните функции.

**Чл. 78.** Председателят на комисията:

1. организира и ръководи дейността на комисията и на нейната администрация съгласно закона и нейните решения;

2. представлява комисията пред трети лица;

3. назначава и освобождава служителите от администрацията;

4. внася ежегодно в Народното събрание доклад за дейността на комисията;

5. организира съставянето на бюджета и го внася за разглеждане и приемане от комисията;

6. отговаря за изпълнението, приключването и отчитането на бюджета на комисията;

7. внася годишния отчет и периодичните финансови отчети за приемане от комисията.

**Раздел ІІ**

**Правомощия на комисията за регулиране водоснабдителните и канализационните услуги**

**Чл. 79.** (1) В изпълнение на регулаторната си функция комисията:

1. регулира качеството на ВиК услугите;

2. одобрява бизнес плановете на ВиК операторите;

3. регулира цените на ВиК услугите;

4. приема и публикува основни насоки за дейността си;

5. приема подзаконовите нормативни актове, предвидени в този закон;

6. одобрява общите условия на договорите за предоставяне на ВиК услуги на потребителите;

7. упражнява контрол и налага санкции в случаите, предвидени в този закон;

8. разглежда жалби на потребители срещу ВиК оператори, свързани с изпълнението на общите условия на договорите за предоставяне на ВиК услуги на потребителите;

9. разглежда спорове между ВиК оператори.

(2) При осъществяване на дейността си комисията си сътрудничи с Комисията за защита на конкуренцията, Комисията за защита на потребителите и Комисията за енергийно регулиране, като при необходимост може да ги сезира с оглед образуване на производство по реда на Закона за защита на конкуренцията, съответно по реда на Закона за защита на потребителите или за разглеждане на спор между ВиК оператор и доставчици на енергия или природен газ, включително крайни снабдители.

**Чл. 80.** При изпълнение на регулаторната си функция комисията се ръководи от следните принципи:

1. осигуряване на условия за предоставяне на всеобщ достъп и социална поносимост на ВиК услугите;

2. предотвратяване на злоупотреба с господстващо положение;

3. защита на интересите на потребителите;

4. икономическа обоснованост на цените на ВиК услугите;

5. отчитане нуждите на потребителите, които поради географски, теренни или други причини се намират в неравнопоставено положение;

6. създаване на условия за ВиК операторите да експлоатират и поддържат системите и да влагат инвестиции при намаляване на експлоатационните разходи;

7. насърчаване на целесъобразното и ефективно планиране на инвестициите във времето;

8. бързина и процесуална икономия на производствата пред комисията;

9. насърчаване намаляването на загубите на вода, ефективното и икономичното използване на доставените водни количества от потребителите;

10. опазване на околната среда;

11. насърчаване въвеждането на съвременни технически методи и постижения при предоставянето на ВиК услугите.

**Чл. 81.** Ежегодно до 31 май комисията представя в Народното събрание доклад за извършената от нея дейност по този закон през предходната година.

**Чл. 82.** Комисията осигурява публичност за ВиК услугите, като публикува на интернет страницата си:

1. доклада по чл. 81;

2. информация за развитието и регулирането на ВиК услугите;

3. одобрените цени на ВиК услугите;

4. анализ на дейността на ВиК операторите през предходната година по параметрите на бизнес плановете - ежегодно до 31 октомври.

**Чл. 83.** (1) Комисията разглежда:

1. жалби на потребители срещу ВиК оператори, свързани с изпълнението на общите условия на договорите за предоставяне на ВиК услуги;

2. искания за произнасяне по спорове между ВиК оператори.

3. искания за произнасяне по спорове между ВиК оператори и между ВиК оператори и предприятията по чл. 47, ал. 2, свързани с предмета на регулиране по този закон.

(2) Сдружения на потребителите по Закона за защита на потребителите и юридически лица с нестопанска цел за защита на потребителите на ВиК услуги могат да подават жалби за нарушаване на колективни интереси на потребителите, както и да предлагат на комисията да започне процедура за промяна в общите условия на договорите.

(3) В двумесечен срок от подаване на жалба по ал. 1, т.1 и ал. 2 или искане по ал. 1, т.2 или т.3 комисията може да съдейства за постигане на споразумение между страните. Срокът може да бъде продължен с още два месеца, ако естеството на жалбата или искането налага събиране на допълнителна информация от комисията.

(4) Когато не е постигнато споразумение между страните или при отказ на страна от участие в процедура по ал.3, комисията приема решение по жалбата или искането в срок два месеца след получаване в комисията. Този срок може да бъде удължен с още два месеца, ако естеството на жалбата или искането налага събиране на допълнителна информация от комисията.

(5) В случаите, когато комисията приеме жалбата или искането за основателна/основателно, тя с решението дава задължителни указания по прилагането на закона.

(6) Редът за подаване на жалбите и исканията за произнасяне по спор, тяхното разглеждане и процедурата за постигане на споразумение се уреждат в наредба, приета от комисията.

**Раздел ІІI**

**Регулиране на качеството на ВиК услугите**

**Чл. 84.** (1) Комисията определя единни условия и изисквания към ВиК услугите за територията на цялата страна, чрез показатели за качество и ефективност.

(2) Комисията измерва и оценява качеството на предоставяните ВиК услуги чрез показатели за качество и ефективност.

(3) Показателите за качество и ефективност на ВиК услугите са групирани по видове услуги:

1. за услугата доставяне на вода на потребителите показателите са:

a) ниво на покритие с водоснабдителни услуги;

б) качество на питейната вода при потребителя;

в) непрекъснатост на водоснабдяването;

г) аварии на водоснабдителните системи;

д) налягане във водоснабдителните системи;

е) общи загуби на вода;

ж) реконструкция/ доизграждане на водоснабдителните системи;

з) активен контрол на течовете;

и) измерване и баланси;

й) енергийна ефективност.

2. за услугата отвеждане на отпадъчни води показателите са:

a) ниво на покритие с канализационни услуги;

б) аварии на канализационната мрежа и съоръжения;

в) реконструкция/ доизграждане на канализационни системи;

г) мониторинг на главни канализационни колектори и съоръжения;

д) енергийна ефективност.

3. за услугата пречистване на отпадъчни води показателите са:

a) ниво на покритие;

б) мониторинг на отпадъчните води на вход станция;

в) качество на пречистените отпадъчните води;

г) оползотворяване на утайките от пречиствателни станции за отпадъчни води;

д) енергийна ефективност.

4. общи показатели за всички услуги:

а) ефективност на измерването и отчитането;

б) събираемост;

в) ефективност на разходите.

(4) За показателите за качество и ефективност на ВиК услугите се определят дългосрочни и годишни целеви нива.

(5) Годишните целеви нива на показателите за качество и ефективност на ВиК услугите се формират по начин, който да осигури постигането на дългосрочните нива.

(6) Дългосрочните нива на показателите за качество и ефективност на ВиК услугите се съобразяват с определените в регионалните генерални планове за обособената територия цели и срокове, за които е осигурено финансиране. Те следва да бъдат достигнати за 15 години.

(7) Дългосрочните нива на показателите за качество и ефективност на ВиК услугите, условията и редът за формиране на годишни целеви нива на показателите за качество и ефективност на ВиК услугите за всеки ВиК оператор съобразно специфичните обстоятелства по дейността му се определят с наредба, приета от Министерския съвет по предложение на Комисията.

(8) Комисията въвежда и следи изпълнението и на нефинансови цели по показателите:

1. ниво на удовлетвореност на служителите;

2. ниво на удовлетвореност на потребителите;

3. качество на информацията.

**Чл. 85.** (1) ВиК операторите разработват бизнес планове за 5-годишни периоди, които съдържат производствена, ремонтна, инвестиционна и социална програма и имат техническа и икономическа част.

(2) Техническата част на бизнес плана съдържа програма за постигане на годишните целеви нива на показателите за качество на предоставяните ВиК услуги, включително и за намаляване на загубите на вода.

(3) Икономическата част на бизнес плана съдържа:

1. анализ на съществуващото и прогнозното ниво на потребление на ВиК услуги за периода;

2. инвестиционна програма, обвързана с параметрите от техническата част на бизнес плана, която съдържа минимум предвидените инвестиции към всички членове на асоциацията по ВиК, разпределени по критерии, определени в наредбата по чл. 84, ал. 7, както и по собственици и по години.

3. източници и условия на финансиране на инвестиционната програма;

4. анализ на съществуващите и разчет на прогнозните разходи по експлоатация и поддръжка на ВиК системите;

5. анализ на съществуващите и разчет на прогнозните разходи за управление на ВиК системи;

6. амортизационен план на публичните и корпоративните дълготрайни активи;

7. цена и приходи от ВиК услугите съобразно изискванията, определени в наредбата по чл. 84, ал. 7;

8. анализ на социалната поносимост на предлаганата цена на ВиК услугите;

9. други елементи, определени в наредбата по чл. 84, ал. 7.

(4) В бизнес плановете ВиК операторите предвиждат дейности за експлоатация, мерки за подобряване ефективността на съществуващите ВиК системи и за реконструкция, основен ремонт и изграждане на нова ВиК инфраструктура с цел постигане на дългосрочните нива на показателите за качеството на предоставяните ВиК услуги.

(5) Бизнес плановете съдържат технико-икономически анализ на съществуващото положение и предложение за конкретните показатели за качеството на ВиК услугите.

(6) Когато в бизнес плановете е включено изграждането на нови или реконструкцията на съществуващи ВиК системи или части от тях, те се съобразяват с приоритетите от съответните национални програми и с инвестиционните програми към регионалните генерални планове.

(7) В наредбата по чл. 84, ал. 7 се определят елементите и параметрите, които трябва да съдържат бизнес плановете, редът за контрол на изпълнението им и начинът на отчитане на изпълнението на годишните целеви нива на показателите за качество.

**Чл. 86.** (1) Бизнес плановете, придружени със становище на съответната асоциация по ВиК, се внасят в комисията не по-късно от 6 месеца преди изтичането на последната година на действащия бизнес план.

(2) В 45-дневен срок от датата на внасяне за съгласуване на бизнес плана, асоциацията по ВиК провежда заседание на общото събрание за разглеждане и съгласуване на бизнес плана на ВиК оператора.

**Чл. 87.** (1) Комисията одобрява предложения от ВиК оператора бизнес план в тримесечен срок от постъпването му, ако отговаря на изисквания на този закон и на наредбата по чл. 84, ал. 7.

(2) В случай че бизнес планът не отговаря на изискванията на ал. 1, в едномесечен срок от внасянето му комисията дава изчерпателни писмени указания за съответни изменения и определя срок за преработване на бизнес плана.

(3) В случаите по ал. 2, ВиК операторът преработва бизнес плана и го внася за одобряване в комисията в срока, определен с указанията, и уведомява за промените асоциацията по ВиК.

(4) В едномесечен срок от внасянето на преработения бизнес план, комисията се произнася с решение.

(5) Комисията може да върне повторно преработения бизнес план с указания за изменения, ако не отговаря на изискванията на ал. 1 поради нови обстоятелства.

(6) Одобреният бизнес план е задължителен за изпълнение от ВиК оператора.

(7) ВиК операторът предоставя ежегодно на комисията в срок до 15 април отчетен доклад за изпълнението на бизнес плана за предходната година. Структурата на доклада по се определя в наредбата по реда на чл. 84, ал. 7.

**Раздел ІV**

**Регулиране на цените на ВиК услугите**

**Чл. 88.** (1) На регулиране от комисията подлежат цените, по които ВиК операторите предоставят услугите по чл. 59, ал. 1.

(2) Комисията регулира и цените, по които ВиК оператори или предприятия по чл. 47, ал. 2 доставят вода от техни или предоставени им за експлоатация водовземни съоръжения и/или системи до водоснабдителни системи, експлоатирани от други ВиК оператори.

**Чл. 89.** (1)При регулиране на цените на ВиК услугите комисията се ръководи от принципите по чл. 80 и следи за:

1. спазване от страна на ВиК операторите на принципа на единна цена на ВиК услугите, предоставяни на потребителите по видове услуги на обособената територия, като за услугата „пречистване на отпадъчни води“ цената може да се определя диференцирано за групи потребители в зависимост от степента на замърсеност;

2. спазване на принципа на единна цена за продажба на вода на други ВиК оператори;

3. съответствие между икономическата част на бизнес плана и предлаганите цени;

4. възстановяемост на икономически обоснованите разходи;

5. прилагането на икономически обоснована норма на възвръщаемост на вложения капитал;

6. съответствие между цените и действителните разходи за предоставяне на ВиК услугите;

7. социална поносимост на цената на ВиК услугите;

8. прилагане на принципа „замърсителят плаща“;

9. избягване на кръстосано субсидиране.

(2) Правилата за образуването на цените на ВиК услугите, отразяващи структурата на разходите, редът за внасяне на предложенията за цените и за одобряването им, както и редът за предоставяне на информация се определят с наредба, приета от Министерския съвет по предложение на комисията.

**Чл. 90.** (1) Комисията регулира цените чрез един от следните методи:

1.„Норма на възвръщаемост (разходи плюс)“, при който комисията утвърждава цени и наблюдава текущо фактическите стойности на необходимите приходи на ВиК оператора и техните компоненти. Продължителността на регулаторния период се определя с решение на комисията, прието не по-късно от 9 месеца преди неговото начало и не може да бъде по-кратка от една година. Следващ регулаторен преглед се извършва по инициатива на комисията или на ВиК оператора при съществени отклонения между одобрени и действителни разходи и/или възвръщаемост по преценка на комисията. Комисията извършва периодични регулаторни прегледи, които включват анализ и оценка на разликата между утвърдения бизнес план на ВиК оператора и реалното му изпълнение.

2. „Горна граница на цените“, при който комисията едновременно утвърждава цени на ВиК оператора за първата година от регулаторния период и одобрява цени за следващите години от регулаторния период, които се изменят в края на ценовия период по реда на наредбата по чл. 89, ал. 2. Регулаторният период е с продължителност пет години.

3. „Горна граница на приходите“, при който комисията едновременно утвърждава приходи на ВиК оператора за първата година от регулаторния период и одобрява приходи за следващите години от регулаторния период, които се изменят в края на ценовия период по реда на наредбата по чл. 89, ал. 2. Регулаторният период е с продължителност пет години.

(2) По време на регулаторния период цените могат да се изменят при наличие на обстоятелства, чието настъпване не е било възможно да се предвиди при утвърждаването на цените, по реда на наредбата по чл. 89, ал. 2.

**Чл. 91.** (1) Комисията определя социална поносимост на цената на ВиК услугите за съответната административна област на базата на минимално месечно потребление на вода за питейно-битови цели и медианния доход на лице от домакинство по данни на Националния статистически институт на годишна база за съответния регион по реда на наредбата по чл. 89, ал. 2.

(2) Комисията определя целева норма на възвръщаемост при отчитане на специфичните условия на всеки ВиК оператор, като взема предвид социалната поносимост на цената на ВиК услугите, изискванията за бъдещи капиталови разходи и показателите за финансова стабилност.

(3) Извършените от ВиК операторите разходи за изпълнение на допълнителните задължения по чл. 9, ал. 4 са икономически обоснован разход.

**Чл. 92.** (1) В цената на ВиК услугите се включват следните компоненти:

1. фиксиран компонент – достъп до услугите по чл. 59, ал. 1, по видове;

2. променлив компонент – цена на куб.м потребени количества от услугите по чл. 59, ал. 1 по видове.

(2) Начинът на ценообразуване по компоненти се определя с наредбата по чл. 89, ал.2.

**Чл. 93.** (1)ВиК операторите представят за одобряване от комисията цените, образувани съгласно наредбата по чл. 89, ал. 2, като одобряването на техническата и икономическата част на бизнес плановете е условие за одобряването им в частта за цените.

(2) Прилаганите от ВиК операторите цени не могат да бъдат по-високи от одобрените от комисията.

**Чл. 94.** (1) ВиК операторите водят отделна счетоводна отчетност за всяка дейност, предмет на ценово регулиране по този закон, и за всяко звено от организационната си структура.

(2) ВиК операторите водят аналитична счетоводна отчетност и за други дейности, ако осъществяват или предоставят такива на друг пазар, който е отворен за конкуренция.

(3) Изискванията за водене на разделното счетоводство, както и формата и съдържанието на счетоводните отчети за регулаторни цели се определят в наредбата по чл. 89, ал. 2.

**Чл. 95.** (1) Процедура за преразглеждане на цените на ВиК услугите се открива от комисията служебно или по искане на ВиК оператора, когато възникне непредвидено или непредотвратимо събитие от извънреден характер, което съществено променя приходите и икономически обоснованите разходи на ВиК оператора.

(2) Условията и редът за преразглеждане на цените се определят с наредбата по чл. 89, ал. 2.

**Раздел V**

**Общи условия за предоставяне на ВиК услуги на потребителите**

**Чл. 96.** (1) Предоставянето на ВиК услугите на потребителите се извършва в съответствие с общи условия. Общите условия се изготвят от ВиК операторите и се одобряват от комисията.

(2) Общите условия съдържат:

1. правата и задълженията на оператора и на потребителите;

2. реда за измерване, отчитане, разпределение и заплащане на изразходваната вода и отведените и пречистените отпадъчни води;

3. отговорността при неизпълнение на задълженията;

4. условията и реда за включване, прекъсване и прекратяване на водоподаването и/или отвеждането на отпадъчните води;

5. реда за осигуряване на достъп до водомерите/средствата за измерване, включително в жилищата на потребителите, както и за прекратяване на водоподаването на отделните водоснабдявани имоти;

6. реда за откриване, промяна или закриване на партида, включително служебно от оператора;

7. реда за разглеждане на писмените молби, сигнали, жалби и предложения на потребителите;

8. специални процедури за предоставяне на информация, свързана с потреблението, и за преустановяване на водоснабдяването.

(3) Общите условия се съставят ясно, изчерпателно и в леснодостъпна за потребителите форма.

(4) Общите условия или техните изменения подлежат на обществено обсъждане.

(5) Общите условия или техните изменения задължително се публикуват на интернет страницата на съответния ВиК оператор, като може да се оповестяват и по друг подходящ начин, включително да се поставят на видно място в центровете за работа с потребителите.

(6) Общите условия може да се изменят и допълват по искане на ВиК оператора или служебно от комисията.

**Глава шеста**

**КОНТРОЛ**

**Чл. 97.** (1) Комисията осъществява контрол върху дейността на ВиК операторите за:

1. изпълнението на одобрените бизнес планове;

2. изпълнението на показателите за качество на ВиК услугите, определени в бизнес плана;

3. прилагането на утвърдените цени;

4. извършените разходи за постигане на показателите, заложени в бизнес плана;

5. изпълнение на дадени указания.

(2) Комисията извършва контрол чрез проверки на отчетните доклади за изпълнението на бизнес плановете по чл. 87, ал. 7 и на място.

(3) Комисията извършва проверки на място при разглеждане на жалби на потребители срещу ВиК оператори, искания за произнасяне по спор между ВиК оператори и искания за произнасяне по спор между ВиК оператори и предприятия по чл. 47, ал. 2.

**Чл. 98.** (1) Комисията може мотивирано да изисква в определен от нея срок текуща информация и документи относно изпълнението на бизнес плановете от ВиК операторите, документация във връзка с ценообразуването и качеството на услугите, както и информация във връзка с жалби и искания за разглеждане на спор.

(2) Срокът по ал. 1 не може да е по-кратък от 5 работни дни.

**Чл. 99.** При осъществяване на дейността си ВиК операторите спазват разпоредбите на Закона за защита на конкуренцията, доколкото те не възпрепятстват фактически или юридически изпълнението на възложените им задължения.

**Чл. 100.** С инструкция комисията дава указания на ВиК операторите и на предприятията по чл. 47, ал. 2 относно образуването на цените, правилата за водене на разделното счетоводство, както и формата и съдържанието на счетоводните отчети за регулаторни цели.

**Чл. 101.** (1) ВиК операторите ежегодно предоставят на комисията:

1. годишните си финансови отчети, включително приложенията към тях съгласно Закона за счетоводството и годишните одиторски доклади;

2.отчетна информация по видове дейности и звена.

(2) При поискване от комисията, ВиК операторите предоставят цялата счетоводна документация и технико-икономическа информация, включително сключените договори.

(3) Предприятията по чл. 47, ал. 2 предоставят на комисията документите и информацията по ал.1 и 2 за дейността, която осъществяват в съответствие с този закон.

**Чл. 102**. Асоциацията по ВиК контролира изпълнението на задълженията на ВиК оператора по договора за възлагане по чл.50.

**Чл. 103**. ВиК операторите упражняват постоянен вътрешен контрол върху изпълнението на бизнес плановете и съхраняват документацията за осъществения контрол 10 години след последната година на плана.

**Глава седма**

**ФИНАНСИРАНЕ**

**Чл. 104.** Финансирането на дейностите, свързани с ефективност и устойчивост на ВиК системите, в съответствие с директивите в областта на питейните води, отвеждането и пречистването на отпадъчните води, вкл. реконструкция или основен ремонт на съществуваща и изграждане на нова ВиК инфраструктура - публична собственост, се извършва:

1. от приходите на ВиК операторите;

2. със средства от държавния бюджет;

3. със средства от общинските бюджети;

4. със средства от публичното предприятие по чл. 48;

5. със средства от Европейските структурни и инвестиционни фондове и програми на европейския съюз;

6. от други източници.

**Чл. 105.** Когато ВиК операторът е в невъзможност да изпълни параметри от инвестиционната програма поради недостатъчен финансов ресурс, уведомява комисията, асоциацията по ВиК и публичното предприятие по чл. 48, като мотивира необходимостта от финансиране и предлага промени относно предвидените източници и/или условия на финансиране или относно други елементи на бизнес плана.

**Чл. 106.** Държавата и общините поддържат и развиват публичните ВиК системи чрез реконструкция или основен ремонт на съществуваща и изграждане на нова ВиК инфраструктура със собствени или с привлечени средства , включително и в случаите по чл. 105.

**Глава осма**

**ИНФОРМАЦИОННИ СИСТЕМИ ЗА ВиК УСЛУГИ И ВиК ИНФРАСТРУКТУРА**

**Чл. 107.** (1) За осигуряване публичност и прозрачност при осъществяване на дейността по предоставяне на ВиК услуги Министерството на регионалното развитие и благоустройството създава и поддържа специализирани информационни системи за:

1. водоснабдителните и канализационните услуги;

2. ВиК инфраструктурата.

(2) Информационните системи по ал. 1 се създават, като се осигурява интеграция помежду им.

(3) Актуално състояние на информационните системи по ал. 1 се осигурява чрез интеграция и обмен на данни със специализирани карти, регистри и информационни системи по чл. 32, ал. 1, т. 2 от Закон за кадастъра и имотния регистър поддържани от други ведомства, общини, експлоатационни дружества и други юридически лица.

**Чл. 108.** (1) Специализираната информационна система по чл. 107, ал. 1, т.1 осигурява:

1. информация за ВиК услугите в страната;

2. информация за държавните органи, асоциациите по ВиК, общините и ВиК операторите във връзка с изпълнението на този закон и развитието на ВиК отрасъла;

3. възможност за извършване на справки.

(2) Условията и редът за създаване и поддържане на информационната система по ал. 1 се определят с наредба на министъра на регионалното развитие и благоустройството.

**Чл. 109.** Специализираната информационна система по чл. 107, ал. 1, т.2 осигурява данни за водоснабдителните и канализационните системи с обхват: техния вид, собственост, предоставени права за стопанисване, поддържане и експлоатация, технически параметри и други. Системата е част от информационната система по чл. 176, ал. 1, т.2 от Закона за водите.

**Глава девета**

**НАМАЛЯВАНЕ НА ОБЩИТЕ ЗАГУБИ НА ВОДА**

**Чл. 110.** (1) Общите загуби на вода във водоснабдителните системи по чл. 84, ал. 3, т. 1, буква „е“ включват:

1. реални загуби (течове);

2. търговски загуби.

(2) Общите загуби на вода във водоснабдителните системи се определят по методика за определяне на допустимите загуби на вода във водоснабдителните системи, утвърдена от министъра на регионалното развитие и благоустройството.

(3) Комисията определя максималния размер на допустимите общи загуби на вода и годишните целеви нива за тяхното ежегодно намаляване въз основа на методиката по ал. 2 и с плана по ал. 4, т. 4 с цел максимално съхраняване на водния ресурс и запазване на социалната поносимост на цената на ВиК услугите.

(4) За намаляване на загубите:

1. ВиК операторите, доставящи най-малко 10 000 куб. м на ден или обслужващи най-малко 50 000 души, извършват оценка на мащаба на течовете и на потенциала за подобрения на намаляването на течовете чрез използване на рейтинговия метод на индекса за течове в инфраструктурата (ИТИ) или друг подходящ метод, която предоставят на Министерството на регионалното развитие и благоустройството в срок до 31.07.2025 г.;

2. при оценката по т. 1 се вземат предвид съответните здравни, екологични, технически и икономически аспекти;

3. когато установят дял на течовете над прага, определен с делегиран акт на Европейската комисия, ВиК операторите разработват план за действие за определяне на набор от мерки, които да бъдат предприети за намаляване дела на течовете, който представят на Министерството на регионалното развитие и благоустройството в срок до един месец от изготвянето на плана;

4. Министерството на регионалното развитие и благоустройството в двугодишен срок след приемане на делегиран акт на Европейската комисия за определяне праг на течовете съобщава на Европейската комисия изготвения план за действие на национално ниво, разработен въз основа на плановете за действие по т. 3.

**Глава десета**

**ИНДИВИДУАЛНИ И ДРУГИ ПОДХОДЯЩИ СИСТЕМИ ЗА ОТВЕЖДАНЕ И ПРЕЧИСТВАНЕ НА ОТПАДЪЧНИ ВОДИ**

**Чл. 111.** (1) Допуска се използването на решения за индивидуални и други подходящи системи (ИДПС), предвидени в член 3 от Директива 91/271/ЕИО на Съвета от 21 май 1991 г. за пречистване на градските отпадъчни води (ОВ L 135, 30.05.1991 г.), като алтернативно решение на централизираните системи за събиране на отпадъчните води, в райони с ниска плътност на застрояване и след предвиждане в специализираните схеми към общия устройствен план на общината.

(2) Системите по предходната алинея не се поддържат и стопанисват от ВиК операторите, освен ако това не е уредено с договор по реда на Търговския закон.

**Глава единадесета**

**ЗАЩИТА НА ВОДОСНАБДИТЕЛНАТА И КАНАЛИЗАЦИОННАТА ИНФРАСТРУКТУРА ПРИ БЕДСТВИЯ. УПРАВЛЕНИЕ НА ВОДОСНАБДИТЕЛНИТЕ И КАНАЛИЗАЦИОННИТЕ СИСТЕМИ В УСЛОВИЯТА НА ПРОМЕНИ В КЛИМАТА**.

**Чл. 112.** (1) Мерките, свързани със защита при бедствия на публичните водоснабдителни и канализационни системи се разработват и прилагат от техните собственици: общини и областни администрации, както и от ВиК операторите въз основа на предоставените им права, съгласно сключените договори по чл. 50.

(2) Критичната ВиК инфраструктура и обектите ѝ се определят по реда на наредбата по чл. 8а, ал. 1 от Закона за защита при бедствия.

**Чл. 113.** Анализът и оценката на рисковете от бедствия, в следствие на които се нарушава целостта или се разрушават водоснабдителните и/или канализационните системи, както и планирането на дейности, свързани с намаляването на тези рискове се разработват на общинско и областно ниво, като част от плановете за защита при бедствия в съответните територии.

**Чл. 114.** Анализът на въздействието на бъдещи климатични промени върху експлоатационното състояние на водоснабдителните и/или канализационните системи се извършва на областно и общинско ниво, както за всеки отделен компонент от системите, така и за всяка система като цяло.

**Чл. 115.** При констатиране на щети от природни бедствия, нанесени на водоснабдителните и/или канализационните системи - публична собственост, както и при нарушение на качеството на ВиК услугите в следствие на природни бедствия, ВиК операторите предоставят информация на собствениците на публичната инфраструктура за вземане на решение.

**Глава дванадесета**

**ОТГОВОРНОСТ НА ПОТРЕБИТЕЛИТЕ И РЕД ЗА РЕШАВАНЕ НА СПОРОВЕ**

**Чл. 116.** Потребителите, които са неизправни длъжници, носят отговорност за задълженията си, като предоставящият услугата може да поиска издаване на заповед за изпълнение по чл. 410, ал. 1 от Гражданския процесуален кодекс независимо от размера на задължението.

**Чл. 117.** (1) Причинените повреди на ВиК системите, включително на водопроводните и канализационните отклонения, се отстраняват за сметка на причинителя. Вреди и пропуснати ползи се търсят по общия съдебен ред.

(2) Когато причинителят на повредата не се установи, отстраняването е за сметка на:

1. потребителя - за частите от ВиК системите, намиращи се в имоти, в които е извършено присъединяването със сградните инсталации и/или вътрешните мрежи на потребителите;

2. ВиК оператора - за частите от водоснабдителната и канализационната система, които са извън имотите по т. 1.

(3) При кражба и повреждане на водомерите на водопроводните отклонения, които са средство за търговско мерене по реда на Закона за измерванията, намиращи се в имотите на потребителя, включително при замръзване на водомера, счупване на стъклото, унищожаване на пломби и други механични повреди и щети, ремонтът или смяната им се извършват от ВиК оператора за сметка на потребителя.

**Чл. 118.** Споровете между асоциациите по ВиК и ВиК операторите относно сключването, изпълнението, изменението и прекратяването на договор за възлагане по чл. 50 се решават по реда на Гражданския процесуален кодекс.

**Чл. 119.** Споровете между ВиК операторите и потребителите се решават по съдебен път по реда на Гражданския процесуален кодекс.

**Глава тринадесета**

**АДМИНИСТРАТИВНОНАКАЗАТЕЛНА ОТГОВОРНОСТ**

**Чл. 120.** (1) Наказва се с глоба, освен ако не подлежи на по-тежко наказание, физическо лице, което:

1. експлоатира или ползва ВиК системи или изгражда такива без необходимото за това основание или в отклонение от определените изисквания - от 2000 лв. до 10 000 лв.;

2. повреди ВиК системи или наруши правилата за експлоатация и регламентираните режими на тяхната работа, ако извършеното не съставлява престъпление по НК - от 500 лв. до 5000 лв.

(2) Наказва се с имуществена санкция, освен ако не подлежи на по-тежко наказание, юридическо лице, което:

1. експлоатира или ползва ВиК системи или изгражда такива без необходимото за това основание или в отклонение от определените изисквания - от 2000 лв. до 10 000 лв.;

2. повреди ВиК системи или наруши правилата за експлоатация и регламентираните режими на тяхната работа, ако извършеното не съставлява престъпление по НК - от 500 лв. до 5000 лв.

(3) С наказанието по ал. 2 се наказва и физическото лице, члена на управителен орган или длъжностното лице на юридическото лице, поръчало, възложило или допуснало извършването на нарушения по ал. 1.

(4) Когато нарушението по ал. 1, т. 1 и ал. 2, т. 1 е извършено във връзка с осъществяване на строителни дейности, глобата или санкцията е от 10 000 лв. до 25 000 лв.

(5) За повторно нарушение по ал. 1, 2, 3 и 4 глобата или санкцията е в двоен размер, определен по максималния ѝ размер по ал. 1, 2 и 4.

**Чл. 121.** (1) На ВиК оператор, който предоставя услуги по цени, по-високи от утвърдените от комисията, се налага имуществена санкция в размер от 50 000 до 200 000 лв.

(2) На член на управителен орган във ВиК оператор, който е извършил или е допуснал извършване на нарушението по ал. 1, се налага глоба в размер от 5 000 до 20 000 лв.

(3) При повторно извършване на нарушението по ал. 1 от лицето по ал. 2 глобата е в трикратен размер, определен по максималния размер на глобата по ал. 2, и то се лишава от правото да заема съответната длъжност за срок от една до две години.

(4) При констатирани нарушения по ал. 1, 2 и 3 ВиК операторите са длъжни да възстановят на потребителите надвзетите суми със законната лихва.

**Чл. 122.** (1) На ВиК оператор, който не е успял да постигне годишните целеви нива на показателите за качество, заложени в бизнес плана, се налага имуществена санкция в размер от 20 000 до 50 000 лв.

(2) При повторно извършване на нарушението по ал. 1 имуществената санкция е в трикратен размер, определен по максималния размер на имуществената санкция по ал. 1.

(3) При повторно извършване на нарушението по ал. 1 комисията може да направи мотивирано предложение до собственика на ВиК системата за разваляне на договора със съответния ВиК оператор.

**Чл. 123.** (1) Актовете за установяване на нарушенията по чл. 120 се съставят от длъжностни лица, оправомощени от председателите на асоциациите. Наказателните постановления по предходното изречение се издават от председателя на асоциацията или от оправомощени/о от него лица/лице.

(2) Актовете за установяване на нарушенията по чл. 121 и чл. 122 се съставят от длъжностни лица, оправомощени от председателя на комисията по чл. 67, ал. 1. Наказателните постановления по предходното изречение се издават от председателя на същата комисия.

(3) Установяването на нарушенията, издаването, обжалването и изпълнението на наказателните постановления се извършват при условията и по реда на Закона за административните нарушения и наказания.

**ДОПЪЛНИТЕЛНИ РАЗПОРЕДБИ**

**§ 1.** (1) По смисъла на този закон:

1. „Битов потребител“ е потребител физическо лице или юридическо лице, което получава срещу заплащане водоснабдителни и/или канализационни услуги за собствени и на домакинството битови цели;
2. „Битови отпадъчни води“ са отпадъчните води от жилищни сгради, обществени сгради и др., съдържащи главно продукти на човешкия метаболизъм и на битовите дейности.
3. „Водоснабдителни и канализационни системи („ВиК системи“) са публични водностопански системи, предназначени за водоснабдяване, отвеждане и пречистване на отпадъчните води от урбанизираните територии.
4. „Водоснабдителна система“ е съвкупност от съоръжения за добиване на природни води, пречистването и/или обеззаразяването им до необходимото качество, съхраняването им, транспортирането, разпределянето и доставянето им до имотите на потребителите чрез водопроводи и водопроводни мрежи.
5. „Водопроводна мрежа“ е елемент на водоснабдителната система, разположена в урбанизираната територия, състояща се от проводи и прилежащите им съоръжения за транспортиране и разпределение на водата, включително водопроводните отклонения за имотите на потребителите.
6. „Водопровод/ водоснабдителен провод“ е тръбен участък, елемент на водоснабдителна система, по който протича вода за питейни, противопожарни или технологични (производствени и др.) нужди.
7. „Водопроводно отклонение“ е тръбният участък, който свързва водопроводната мрежа на урбанизираната територия заедно с общия водомерен възел за имота и по който се подава вода към площадковата водопроводна мрежа и/или сградната водопроводна инсталация на потребителя / потребителите.
8. „Вода за питейно-битови цели“ е питейна вода съгласно наредбата по чл. 135, ал. 1, т. 3 от Закона за водите.
9. „Дейност от стратегическо значение“ е дейност, която е от значение за националната сигурност на Република България, и обектите на която са част от критичната инфраструктура, определена по реда на Наредбата за реда, начина и компетентните органи за установяване на критичните инфраструктури и обектите им и оценка на риска за тях (обн., ДВ, бр. 81 от 2012 г.) и съгласно Постановление № 181 на Министерския съвет от 2009 г. за определяне на стратегическите обекти и дейности, които са от значение за националната сигурност (обн., ДВ, бр. 59 от 2009 г.);
10. „Експлоатация на ВиК системи“ са дейностите по използване на ВиК системите за целите на предоставяне на ВиК услугите;
11. „Икономически нецелесъобразно“ за ВиК оператор е изграждането на съоръжения за присъединяване, инвестициите за които се възвръщат за срок, по-дълъг от срока на полезния живот на тези съоръжения;
12. „Индивидуален водомер“ е всеки водомер на потребител (при сгради - етажна собственост и водоснабдявани обекти с повече от един потребител), монтиран след общия водомерен възел за поземления имот.
13. „Канализационна система“ е съвкупност от канализационни мрежи в урбанизираните територии, колектори и съоръжения чрез които се извършва отвеждане на отпадъчните води от имотите на потребителите, пречистването им в пречиствателни станции, включително при необходимост обеззаразяването им до необходимото качество и заустването им във воден обект;
14. „Канализационна мрежа“ е елемент на канализационната система в урбанизираната територия, състояща се от проводи, прилежащите им съоръжения и канализационните отклонения за отвеждане на битовите отпадъчни и/или дъждовни води от имотите на потребителите.
15. „Канализационно отклонение“ е тръбният участък, включително ревизионната шахта върху него, чрез който се свързва площадковата канализационна мрежа и/или сградната канализационна инсталация на потребителя с канализационната мрежа на урбанизираната територия. При сгради в режим на свободно или свързано застрояване, ревизионната шахта се разполага в имота на потребителя. При сгради в режим на комплексно застрояване ревизионната шахта е на отстояние не по-голямо от 2 м от сградата.
16. „Канализационен провод“ е тръбен участък, част от канализационна система, по който протичат отпадъчни води.
17. „Комунални услуги“ са обществени услуги за водоснабдяване и канализация и услугите по производствата, преобразуването, съхранението, разпределението и доставката и снабдяването с електрическа енергия, топлинна енергия или природен газ.
18. „Лимит на водопотребление“ е горна граница на водните количества за определен период от време, които могат да се използват от потребители, в условия на намалени водни ресурси.
19. „Линейни обекти на водоснабдяването и канализацията” са подземни и/или надземни преносни, разпределителни (довеждащи и отвеждащи) проводи (мрежи), включително принадлежащите им трайно прикрепени към земята конструктивни елементи и/или съоръжения
20. „Непредвидено или непредотвратимо събитие от извънреден характер“ е събитие, възникнало след одобряването на бизнес плана, което ВиК операторът, въпреки проявената грижа според особеностите на случая, не е могъл да избегне и чиито последици не е могъл да предотврати;
21. „Общ водомерен възел“ е водомерният възел на водопроводното отклонение, чрез което имотът е присъединен към водопроводната мрежа на урбанизираната територия.
22. „Отпадъчни води“ са битови отпадъчни води или смес от битови и производствени/ небитови отпадъчни води или смес от битови отпадъчни води и дъждовни води или смес от битови и производствени/ небитови отпадъчни води и дъждовни води или смес от производствени/ небитови отпадъчни води и дъждовни води.
23. „Площадкови обекти на ВиК системите” са сгради на ВиК системите и трайно прикрепените към тях или към поземлен имот ВиК съоръжения, без линейните им части.
24. „Повторно“ е нарушението, което е извършено в едногодишен срок от влизането в сила на наказателното постановление, с което е наложено наказание за същия вид нарушение.
25. „Поддържане на ВиК системи“ са дейностите по осигуряване на изправност на елементите им;
26. „Промишлен потребител“ е юридическо лице, различно от битов потребител, което получава срещу заплащане водоснабдителни и/или канализационни услуги за собствени битови и/или стопански цели;
27. „Производствени/ небитови отпадъчни води“ са отпадъчни води от производства или търговски дейности, различни от битовите и дъждовните отпадъчни води.
28. “Режим на водоснабдяване“ е подаване на ограничени количества вода към потребителите при условия на намалени водни ресурси в определени часове на денонощието/ дни на седмицата/ период от време.
29. „Социална поносимост на цената на В и К услугите“ е налице в случаите, когато стойността на променливия компонент по чл. 92, ал. 1, т. 2, определена на база минимално месечно потребление на вода за питейно-битови нужди от 2,8 куб. м на едно лице, не надхвърля 2,5 на сто от медианния доход на лице от домакинство по данни на Националния статистически институт на годишна база за съответната административна област.
30. „Средства за измерване“ са средствата съгласно Закона за измерванията.
31. „Стопанисване на ВиК системи“ са дейностите по опазване на имуществото на публичните собственици чрез прилагане на процедури за приемане, поддържане и предаване на активите и контрол;
32. „Управление на ВиК системи“ са дейностите по планиране, осигуряване на финансиране за проектиране и изграждане на ВиК системите, както и възлагането на стопанисването, поддържането и експлоатацията на ВиК системите от ВиК оператор.
33. „Финансови и технически възможности“ е общото финансово-икономическо състояние и наличието на технически средства с оглед извършването на предвидените ВиК дейности и услуги.
34. „Самостоятелно питейно-битово водоснабдяване“ е такова по смисъла на т. 69 на §1 от Преходните и заключителните разпоредби Закона за водите.
35. „Вода с непитейни качества“ е вода с качества, които не съответстват на изискванията на наредбата по чл. 135, ал. 1, т. 3 от Закона за водите за качеството на водата, предназначена за питейно-битови цели.
36. „Услуга от обществен интерес” са услугите по чл. 59, ал. 1, т.1, 3 и 4 от този закон.
37. „Язовир“ е водностопанска система по смисъла на Закона за водите.

**§ 2.**Не подлежат на осребряване по реда на чл. 268, ал. 1 от Търговския закон, не се включват в масата на несъстоятелността по чл. 614, ал. 1 от Търговския закон и не се осребряват по смисъла на чл. 716 от Търговския закон имуществото и активите, предоставени на ВиК операторите, които са в ликвидация или в процедура по несъстоятелност, представляващи публична държавна *и* публична общинска собственост.

**§ 3.** Този закон въвежда изисквания на Директива 2020/2184 на Европейския парламент и на съвета от 16 декември 2020 година, относно качеството на водата, предназначена за консумация от човека и Директива 91/271/ЕИО на Съвета от 21 май 1991 г. за пречистване на градските отпадъчни води.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 4.** Този закон отменя Закона за регулиране на водоснабдителните и канализационните услуги (обн., ДВ, бр. 18 от 2005 г., изм., бр. 30, 65 и 102 от 2006 г., бр. 102 от 2008 г., бр. 47 и 93 от 2009 г., бр. 66 и 103 от 2013 г., бр. 98 от 2014 г., бр. 17 от 2015 г., изм. и доп., бр. 58 от 2015 г., доп., бр. 77 от 2018 г.).

**§ 5.** (1) Комисията за енергийно и водно регулиране по Закона за енергетиката се разделя на Комисия за енергийно регулиране и Комисия за регулиране на ВиК услугите.

(2) Заварените при влизането в сила на закона членове на Комисията за енергийно и водно регулиране продължават мандата си като членове на Комисията за енергийно регулиране.

(3) В тримесечен срок от влизането в сила на закона Народното събрание избира членове на Комисията за регулиране на ВиК услугите.

(4) До избирането на членове на Комисията за регулиране на ВиК услугите нейните правомощия се изпълняват от заварените при влизането в сила на закона членове на Комисията за енергийно и водно регулиране и нейните служители.

**§ 6.** (1) В едномесечен срок от избора на членове по § 5, ал. 3, Комисията за регулиране на ВиК услугите и Комисията за енергийно регулиране приемат правилници за дейността си.

(2) Към Комисията за регулиране на ВиК услугите преминават трудовите и служебните правоотношения със служители от общата и специализираната администрация на Комисията за енергийно и водно регулиране, които обслужват функциите ѝ в областта на регулирането на ВиК услугите. Разделението на служителите от общата администрация на Комисията за енергийно и водно регулиране се осъществява с акт на досегашния председател на Комисията за енергийно и водно регулиране.

(3) Стажът, придобит по трудово правоотношение с Комисията за енергийно и водно регулиране, се зачита за работа при един и същ работодател, съответно орган по назначаването, включително при изплащане на дължимите обезщетения при прекратяване на правоотношенията с Комисията за регулиране на ВиК услугите.

(4) Активите, информационният ресурс, пасивите, архивът, правата и задълженията на Комисията за енергийно и водно регулиране се прехвърлят на Комисията за енергийно регулиране и Комисията за регулиране на ВиК услугите съответно на осъществяваните от тях функции. В едномесечен срок от избора на членове на Комисията за регулиране на ВиК услугите председателите на двете комисии подписват приемо-предавателни протоколи.

(5) При отказ на служител да заеме предложената му длъжност съответното правоотношение се прекратява без предизвестие. Отказът се удостоверява писмено от служителя. В случай че служителят откаже да го удостовери писмено, това обстоятелство се удостоверява с подписите на двама свидетели.

(6) До влизането в сила на предвидените в този закон правилници служителите на Комисията за регулиране на ВиК услугите изпълняват служебните си задължения съобразно действащия правилник на Комисията за енергийно и водно регулиране и другите вътрешни актове, приети от тази комисия, доколкото не противоречат на този закон.

(7) Служителите на Комисията за енергийно и водно регулиране се преназначават в Комисията за регулиране на ВиК услугите без срок на изпитване, освен служителите, за които срокът на изпитване не е изтекъл.

**§ 7.** (1) Асоциациите по ВиК по чл. 198в от Закона за водите продължават дейността си като асоциации по чл. 13 до чл. 19 от този закон. Сключените от тях договори с ВиК операторите запазват действието си за срока, за който са сключени, и се привеждат в съответствие с този закон в тримесечен срок от влизането му в сила.

(2) Съществуващите към датата на влизане в сила на този закон ВиК системи – публична собственост на държавата и на общините, разположени на територията на съответната област, се управляват от асоциациите по ВиК по силата на този закон.

**§ 8.** (1) В административните области, в които не е извършено обединяване (консолидация), общините, които не са членове на асоциацията по § 7, ал. 1, се присъединяват към асоциацията в тримесечен срок от влизането в сила на този закон;

(2) Асоциациите по ВиК и членовете им публикуват на електронните си страници информацията по ал. 1.

**§ 9.** В случаите по § 8 собствениците на ВиК системи – публична собственост на прекратените обособени територии, стават по силата на този закон членове на асоциацията по ВиК за обособената територия, към която са присъединени прекратените обособени територии. Асоциацията по ВиК разпределя гласовете на общините в общото събрание по реда на чл. 16, ал. 3.

**§ 10.** Регионалните генерални планове на ВиК, приети до влизане в сила на този закон, запазват действието си. Тези планове се изменят и актуализират при условията и по реда на този закон.

**§ 11.** Сервитутните ивици на съществуващите водоснабдителни и канализационни проводи (мрежи) и съоръжения – публична държавна и публична общинска собственост, изградени до 27.03.2020 г., се отразяват в кадастъра по реда на чл. 31а от Закона за кадастъра и имотния регистър с размер и разположение на зоната на ограничение, определени в наредбата по чл. 13, ал. 1 от Закона за устройство на територията, по заявление от собствениците на ВиК инфраструктурата или по заявление от ВиК оператора.

**§ 12.** (1) Сключените до влизането в сила на закона договори по § 30 от Преходните и заключителни разпоредби към Закона за изменение и допълнение на Закона за водите (обн., ДВ, бр. 47 от 2009 г., изм., бр. 95 от 2009 г., изм. и доп., бр. 58 от 2015 г. и бр. 55 от 2018 г.) и по чл. 198о и 198п от Закона за водите запазват действието си до изтичането на сроковете, за които са сключени. Тези договори се привеждат в съответствие с този закон в тримесечен срок от влизането в сила на закона.

(2) Действието на договора по ал. 1 може да бъде продължено с допълнително споразумение, сключено не по-късно от три месеца преди изтичането на срока на договора, с което срокът се удължава със срок, който заедно с изтеклия срок не може да надхвърля максималния срок по този закон.

(3) ВиК операторите продължават дейността си в съответствие с утвърдените им бизнес планове за текущия регулаторен период.

(4) Договорите с ВиК оператори, които са сключени от кмет на община по реда на отменената глава 11 „а“ от Закона за водите се прекратяват по право след изтичане на 3 месеца от влизането в сила на този закон. Предоставените за експлоатация ВиК системи и цялата документация, свързана със стопанисването, поддръжката и експлоатацията им и с предоставянето на ВиК услуги на потребителите се предават на общината, която ги предоставя на асоциацията по ВиК за обособената територия по § 6 в тримесечен срок от влизането в сила на този закон.

(5) Асоциацията по ВиК предоставя ВиК системите и документацията по ал. 4 на ВиК оператора за обособената територия с допълнително споразумение към договора за възлагане.

(6) ВиК операторът за обособената територия урежда трудовите правоотношения на работниците и служителите на досегашния ВиК оператор по реда на чл. 123 и 123а от Кодекса на труда.

**§ 13.** (1) В срок от 24 месеца след влизане в сила на този закон на всички сградни водопроводни отклонения следва да има монтирани средства за измерване/ водомери.

(2) В срок от 24 месеца от влизане в сила на този закон в сгради в режим на етажна собственост следва да са монтирани индивидуални водомери за всички потребители в сградата.

(3) Водомерът по ал.1 е средство за търговско мерене по реда на Закона за измерванията.

(4) Индивидуалните водомери в сградите в режим на етажна собственост са средства за разпределение. Периодичността на проверките на индивидуалните водомери е 10 години.

(5) Периодичността на проверките на монтираните на сградни водопроводни отклонения средства за измерване / водомери е съгласно чл. 43 от Закона за измерванията.

(6) При инсталиране на нови водомери по ал. 3 и при подмяна на такива, същите следва да имат възможност за дистанционно отчитане.

(7) При инсталиране на нови водомери по ал. 4 и подмяна на такива, същите следва да имат възможност за дистанционно отчитане с отворен протокол за отчитане на данни.

(8) Ангажимент на ВиК оператора е изграждането и поддържането на система за дистанционно отчитане на водомерите по ал. 3 и на водомерите по ал. 4 инсталирани от същия ВиК оператор.

(9) В срок от 8 месеца след влизане в сила на този закон, инсталираните водомери по ал. 7, които са със затворен протокол за отчитане на данни, се преустройват така, че да имат отворен протокол за отчитане на данни.

(10) ВиК операторите, лицата по чл. 139б, ал. 1 от Закона за енергетиката, доставчикът по чл. 149а, ал. 1 от Закона за енергетиката и топлопреносните предприятия предоставят помежду си безвъзмездно данните за отчетените от тях по дистанционен път показания на индивидуалните водомери за топла вода. Предаването на данните се извършва в срок до 5 работни дни от писменото им поискване.

**§ 14.** (1) Сключените до влизането в сила на този закон концесионни договори за възлагане на дейности по управление, поддържане и експлоатация на ВиК системи и предоставяне на ВиК услуги, за които е изпълнено условието на чл. 4 и чл.5, ал.2, продължават действието си до прекратяването им. Промяната в собствеността върху водностопански системи и съоръжения, предоставени на концесия, не засяга предоставените по отношение на тези обекти права и задължения на концесионерите и концедентите. При промяна в правата на собственост върху водностопански системи и съоръжения, предоставени на концесия, концедентът продължава да изпълнява от името на новия собственик правата и задълженията по концесионния договор до прекратяването му.

(2) Функциите на асоциация по ВиК за управлението на ВиК системите и съоръженията, предназначени за водоснабдяването на Столичната община, независимо от собствеността и териториите, в които са разположени или през които преминават, се осъществяват от общинския съвет на Столичната община.

(3) Концедентите по сключени до влизането в сила на този закон концесионни договори за възлагане на дейности по управление, поддържане и експлоатация на ВиК системи и предоставяне на ВиК услуги, за които с влизане в сила на Закона за водоснабдяването и канализацията не са изпълнени условията на чл. 4 и чл. 5, ал.2, предприемат действия за изпълнение на дейностите по стопанисване, поддържане и експлоатация на ВиК системите и за предоставяне на ВиК услугите в съответствие с разпоредбите на Закона за водоснабдяването и канализацията в 3-месечен срок от влизането му в сила.

**§ 15.** (1) Действията по § 9, ал. 8 – 11 от преходните и заключителни разпоредби на Закона за изменение и допълнение на Закона за водите (обн. - ДВ, бр. 103 от 2013 г., изм. и доп. - ДВ, бр. 58 от 2015 г.) се довършват по реда на Закона за водите.

(2) При установяване на фактически грешки, свързани с определяне на собствеността върху ВиК системи или части от тях - публична собственост, предоставени на ВиК оператор с договора по чл. 50, решението за промяна на собствеността се приема от органа по чл. 14, ал. 1, т. 1.

**§ 16.** Незавършените към влизането в сила на този закон производства по отменения Закон за регулиране на водоснабдителните и канализационните услуги и по отменената глава 11а от Закона за водите се довършват по реда на този закон*.*

**§ 17.** (1) Подзаконовите нормативни актове по прилагането на закона се издават в 9-месечен срок от влизането в сила на закона, с изключение на наредбите по чл. 84, ал. 7 и чл. 89, ал. 2, които се издават в 6-месечен срок от влизането в сила на закона.

(2) Подзаконовите нормативни актове, издадени до влизането в сила на този закон, запазват действието си и се прилагат до издаването на съответните актове по ал. 1, доколкото не му противоречат.

**§ 18.** В Закона за водите (обн., ДВ, бр. 67 от 1999 г.; изм., бр. 81 от 2000 г., бр. 34, 41 и 108 от 2001 г., бр. 47, 74 и 91 от 2002 г., бр. 42, 69, 84 и 107 от 2003 г., бр. 6 и 70 от 2004 г., бр. 18, 77 и 94 от 2005 г., бр. 29, 30, 36 и 65 от 2006 г.; попр., бр. 66 от 2006 г.; изм., бр. 105 и 108 от 2006 г., бр. 22 и 59 от 2007 г., бр. 36, 52 и 70 от 2008 г., бр. 12, 32, 35, 47, 82, 93, 95 и 103 от 2009 г., бр. 61 и 98 от 2010 г., бр. 19, 28, 35 и 80 от 2011 г., бр. 45, 77 и 82 от 2012 г., бр. 66 и 103 от 2013 г., бр. 26, 49, 53 и 98 от 2014 г., бр. 12, 14, 17, 58, 61, 95 и 101 от 2015 г., бр. 15, 51, 52 и 95 от 2016 г.; бр. 12, 58 и 96 от 2017 г., бр. 55, 77, 98 и 103 от 2018 г. и бр. 17, 25 и 61 от 2019 г., бр. 21, 44 и 52 от 2020 г., бр.13 и 17 от 2021 г., бр.20, бр.96 и 102 от 2022 г., бр. 66, бр.86 и бр. 102 от 2023г., бр. 41 от 2024 г.) се правят следните изменения и допълнения:

1. В чл. 1 се създава ал. 2:

„(2) Собствеността, управлението и експлоатацията на водоснабдителните и канализационните системи, изискванията към водоснабдителните и канализационните услуги (ВиК услуги), тяхното регулиране и контрол се уреждат с отделен закон.“

2. Член 10а се отменя.

3. Член 10б се изменя така:

„Чл. 10б. Министърът на регионалното развитие и благоустройството осъществява държавната политика в отрасъла водоснабдяване и канализация на национално ниво съгласно този закон и Закона за водоснабдяването и канализацията.“

4. В член 10в се правят следните изменения:

а) в ал. 1:

аа) в т. 1 думите „Стратегията за развитие и управление на водоснабдяването и канализацията“ се заличават;

бб) точки 2, 3, 4, 5 и 6 се отменят;

б) в ал.2:

ба) в т.1 в края на изречението думите „ и 2“ се заличават;

бб) точки 4 и 5 се отменят.

5. В чл. 13, ал. 1:

а) точка 5 се изменя така:

„5. водоснабдителните и канализационните системи, определени по Закона за водоснабдяването и канализацията.“;

б) точки 6 и т. 7 се отменят.

6. Чл. 15а се отменя.

7. В чл. 19, ал. 1, т. 4:

а) буква „а“ се изменя така:

„а) водоснабдителните системи, определени по Закона за водоснабдяването и канализацията;“;

б) буква „б“ се изменя така:

„б) канализационните системи, определени по Закона за водоснабдяването и канализацията;“.

8. В чл. 22 ал. 2 се изменя така:

„(2) Частна общинска собственост са и сградните водопроводни инсталации и вътрешните водопроводни мрежи и съоръжения и сградните канализационни инсталации и канализационните мрежи и съоръжения в имотите, собственост на общината, определени по Закона за водоснабдяването и канализацията.“.

9. В чл. 24:

а) точка 7 се изменя така:

„7. съоръженията за предотвратяване и ликвидиране на последиците от вредното въздействие на водите в съответния имот;“;

б) точка 8 се изменя така:

„8. водоснабдителните и канализационните системи, определени по Закона за водоснабдяването и канализацията;“;

в) точки 9 и 10 се отменят.

10. В чл. 30, ал. 2 след съюза „и“ преди думите „общинска собственост“ се добавя „публична“.

11. В чл. 33, ал. 4 съюзът „и“ се заменя с „или“ и накрая се добавя „за наложените ограничения на собствеността в обществена полза“.

12. В чл. 46а, ал. 3 думите „регистриран по реда на Закона за регулиране на водоснабдителните и канализационните услуги оператор ВиК“ се заменят с „ВиК оператор съгласно Закона за водоснабдяването и канализацията“.

13. В чл. 48 навсякъде в ал. 2 и 4 думите „чл. 2 от Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.

14. В чл. 56, ал. 4, т. 3 накрая се поставя запетая и се добавя „вкл. дъждопреливниците на канализационните системи“.

15. Заглавието на глава седма се изменя така: „Ограничения на собствеността и поземлени сервитути, свързани с водните обекти“.

16. В чл. 104:

а) в ал. 1 и 2 навсякъде думата „Сервитутите“ се заменя с „Ограниченията на собствеността“;

б) създава се ал. 3:

„(3) Ограниченията на собствеността във връзка с изграждането на водоснабдителни и канализационни проводи (мрежи) и съоръжения – публична собственост на държавата и общините, се определят в Закона за водоснабдяването и канализацията и в Закона за устройство на територията.“

17. Заглавието на Раздел III на Глава седма се изменя така:

„Раздел III. Право на водопрекарване на свободно течащи води“.

18. В чл. 112 ал. 1 се изменя така:

„(1) Всеки собственик е длъжен да даде право на водопрокарване на естествено оттичане на води през своя имот на всички, които имат постоянна или временна нужда от това.“

19. В чл. 119, ал. 3 думите „чл. 2, ал. 1 от Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.

20. Член 125а се отменя.

21. В чл. 190 ал. 1 се изменя така:

„(1) Министърът на земеделието и храните и министърът на енергетиката контролират състоянието на водните обекти и на водностопанските системи и съоръжения в рамките на своята компетентност. Министърът на регионалното развитие и благоустройството осъществява контрол по реда на Закона за водоснабдяването и канализацията.“

22. В чл. 191, ал. 1:

а) точка 1 се заличава;

б) в т. 2 накрая се добавя „с изключение на водоснабдителните и канализационните системи, които се контролират по реда на Закона за водоснабдяването и канализацията“.

23. В чл. 193 думите „Закона за регулиране на водоснабдителните и канализационните услуги, при спазване на изискванията на този закон“ се заменят със „Закона за водоснабдяването и канализацията“.

24. Глава единадесета „а“ „Управление, планиране и изграждане на ВиК системи. предоставяне на ВиК услуги. Единна информационна система за ВиК услуги. Регистриране на асоциации по ВиК и на ВиК оператори“ с членове 198а – 198х се отменя.

25. В чл. 200, ал. 1:

а) в т. 2 след думата „системи“ се добавя „с изключение на ВиК системи“;

б) в т. 5 след думата „устройства“ се добавя „с изключение на ВиК системи“;

26. В § 1 от Допълнителните разпоредби:

а) точки 32, 33, 82, 83, 85 и 86 се заличават;

б) точка 94 се изменя така:

„94. „язовир“ е водностопанска система, включваща водния обект до най-високо водно ниво, язовирната стена, съоръженията и събирателните деривации, както и земята, върху която са изградени“;

**§ 19.** В Закона за устройство на територията (обн., ДВ, бр. 1 от 2001 г.; изм., бр. 41 и 111 от 2001 г., бр. 43 от 2002 г., бр. 20, 65 и 107 от 2003 г., бр. 36 и 65 от 2004 г., бр. 28, 76, 77, 88, 94, 95, 103 и 105 от 2005 г., бр. 29, 30, 34, 37, 65, 76, 79, 80, 82, 106 и 108 от 2006 г., бр. 41, 53 и 61 от 2007 г., бр. 33, 43, 54, 69, 98 и 102 от 2008 г., бр. 6, 17, 19, 80, 92 и 93 от 2009 г., бр. 15, 41, 50, 54 и 87 от 2010 г., бр. 19, 35, 54 и 80 от 2011 г., бр. 29, 32, 38, 45, 47, 53, 77, 82 и 99 от 2012 г., бр. 15, 24, 27, 28, 66 и 109 от 2013 г., бр. 49, 53, 98 и 105 от 2014 г., бр. 35, 61, 62, 79 и 101 от 2015 г., бр. 15 и 51 от 2016 г., бр. 13, 63, 92, 96 и 103 от 2017 г., бр. 21, 28, 55 и 108 от 2018 г., бр. 1, 24, 25, 41, 44, 62 и 101 от 2019 г., бр. 17, 21, 60, 62, изм. с [Решение № 14](apis://Base=CORT&DocCode=404972&Type=201) от 15.10.2020 г. на Конституционния съд на Република България - [бр. 92](apis://Base=NARH&DocCode=4000620104&Type=201) от 2020 г., бр. 104 и 107 от 2020 г., бр. 16, 20, 21, изм. с Решение № 17 от 4.11.2021 г. на Конституционния съд на Република България - [бр. 94](apis://Base=NARH&DocCode=4000622042&Type=201) от 2021 г., бр. 42 от 2022 г., бр. 6 и бр. 86от 2023 г.) се правят следните изменения и допълнения:

1. В чл. 67:

а) ал. 1 се изменя така:

„(1) Подземни и надземни общи мрежи и съоръжения на техническата инфраструктура се проектират и изграждат в общински и държавни поземлени имоти.“

б) създава се нова ал. 2:

„(2) Когато няма друга техническа възможност, обектите по ал. 1 се проектират и изграждат в поземлени имоти - собственост на физически и юридически лица въз основа на влезли в сила подробни устройствени планове. Строителството на тези обекти се извършва след изкупуване при условията на чл. 199 или отчуждаване при условията на чл. 205 на засегнатите имоти, а в случаите по чл. 36, ал. 1 от Закона за водоснабдяването и канализацията и чл. 64, ал. 4 от Закона за енергетиката – след платено еднократно обезщетение на собствениците на засегнатите имоти;“

в) досегашната ал. 2 става ал. 3.

2. Член 83:

а) ал. 1 се изменя така:

„(1) Разположението на водопроводните и канализационните мрежи и съоръжения се определя с общите и подробните устройствени планове и съответните специализирани схеми към тях, и с плановете за вертикално планиране при съобразяване с регионалните генерални планове за водоснабдяване и канализация по чл. 27, ал. 1 от Закона за водоснабдяването и канализацията;“

б) ал. 4,5,6,7 и 8 се отменят.

3. Членове 83а и 83б се отменят.

4. Член 84 се изменя така:

„Чл. 84. Присъединяването на недвижимите имоти и потребителите на вода към водопроводните и канализационните мрежи се извършва при спазване на разпоредбите на Закона за водоснабдяването и канализацията“

5. Член 140а:

а) в ал. 4 думите „по чл. 84, ал. 3 от този закон“ се заменят с „по чл. 58, ал. 5 от Закона за водоснабдяването и канализацията;

б) в ал. 8 думите „по чл. 84, ал. 3 от този закон“ се заменят с „по чл. 58, ал. 5 от Закона за водоснабдяването и канализацията;

6. Чл. 182, ал. 2 думите „лицата по чл. 83, ал. 6“ се заменят с „лицата по чл. 36, ал. 1 от Закона за водоснабдяването и канализацията;

7. В § 5 от допълнителните разпоредби се създават т. 32а:

„32а. „експлоатационни дружества“ са организациите - операторите, които предоставят обществени услуги чрез експлоатация на общи мрежи и съоръжения на техническата инфраструктура (водопроводи, канализации, електрически, топлоснабдителни, газоснабдителни мрежи, електронна съобщителна инфраструктура и др.) и чрез които предоставят комунални услуги по доставката на електрическа енергия, топлинна енергия, природен газ, електронни съобщения, вода за промишлени и питейно-битови цели и отвеждане и пречистване на отпадъчни води като услуги в обществен интерес;“.

8. Параграф 23 от преходните и заключителни разпоредби към Закона за изменение и допълнение на Закона за устройство на територията (обн., ДВ, бр. 1 от 2019 г.) се отменя.

**§ 20.** В Закона за държавната собственост (обн., ДВ, бр. 44 от 1996 г.; изм., бр. 104 от 1996 г., бр. 55, 61 и 117 от 1997 г., бр. 93 и 124 от 1998 г., бр. 67 от 1999 г., бр. 9, 12, 26 и 57 от 2000 г., бр. 1 от 2001 г.; Решение № 7 на Конституционния съд от 2001 г. - бр. 38 от 2001 г.; изм., бр. 45 от 2002 г., бр. 63 от 2003 г., бр. 24 и 93 от 2004 г., бр. 32 от 2005 г., бр. 17, 30, 36, 64 и 105 от 2006 г., бр. 41, 59, 92 и 113 от 2007 г., бр. 52 и 54 от 2008 г., бр. 10, 17, 19, 33 и 41 от 2009 г., бр. 18 и 87 от 2010 г., бр. 19 и 47 от 2011 г., бр. 45, 82 и 99 от 2012 г., бр. 27 от 2013 г.; Решение № 6 на Конституционния съд от 2013 г. - бр. 65 от 2013 г.; изм., бр. 66 и 109 от 2013 г., бр. 40, 98 и 105 от 2014 г., бр. 52, 60 и 61 от 2015 г., бр. 81 от 2016 г. и бр. 13 и 58 от 2017 г., изм. и доп., бр. 96 от 2017 г., доп., бр. 21 и 64 от 2018 г., изм. и доп., бр.77 от 2018 г., изм., бр. 90 от 2018 г., бр. 25 от 2019 г., изм. и доп., бр. 44 от 2019 г., изм., бр. 60, 79, 94 и 98 от 2019 г., доп., бр. 61, 79, 94; Решение № 9 от 5.12.2019 г. на Конституционния съд на Република България - бр. 98 от 2019 г., бр. 28, 34 и 44 от 2020 г., бр. 21 от 2021 г., изм., бр. 32 и 102 от 2022 г. и бр. 102 от 2023 г.) в чл. 15а се добавя изречение второ: „За водоснабдителните и канализационните системи и съоръжения – публична държавна собственост се прилага и редът по Закона за водоснабдяването и канализацията“.

**§ 21.** В Закона за общинската собственост (обн., ДВ, бр. 44 от 1996 г.; изм., бр. 104 от 1996 г., бр. 55 от 1997 г., бр. 22 и 93 от 1998 г., бр. 23, 56, 64, 67, 69 и 96 от 1999 г., бр. 26 от 2000 г., бр. 34 от 2001 г., бр. 120 от 2002 г., бр. 101 от 2004 г., бр. 29, 30 и 36 от 2006 г., бр. 59, 63 и 92 от 2007 г., бр. 54, 70 и 100 от 2008 г., бр. 10, 17, 19 и 41 от 2009 г., бр. 87 от 2010 г., бр. 15 и 19 от 2011 г., бр. 45 и 91 от 2012 г., бр. 15 от 2013 г.; Решение № 6 на Конституционния съд от 2013 г. - бр. 65 от 2013 г.; изм., бр. 66 и 109 от 2013 г., бр. 98 и 105 от 2014 г., бр. 13 и 43 от 2016 г. и бр. 13 от 2017 г., изм. и доп., бр. 96 от 2017 г., доп., бр. 77 от 2018 г., изм. и доп., бр. 60 от 2019 г., доп., бр. 61 от 2019 г., изм., бр. 94 2019 г., бр. 107 от 2020 г., бр. 16 и бр. 17 от 2021 г.) се правят следните допълнения:

1. В чл. 53, т. 1 накрая се добавя „освен когато със закон е определено друго“.
2. В чл. 54 накрая се добавя „освен когато със специален закон е определено друго“.

**§ 22.** В Закона за енергетиката (обн., ДВ, бр. 107 от 2003 г., изм., бр. 18 от 2004 г., бр. 18 и 95 от 2005 г., бр. 30, 65, 74 от 2006 г., бр. 49, 55, 59 от 2007 г., бр. 36, 43 и 98 от 2008 г., бр. 35, 41, 42, 82 и 103 от 2009 г., бр. 54 и 97 от 2010 г., бр. 35 и 47 от 2011 г., бр. 38, 54 и 82 от 2012 г., бр. 15, 20, 23, 59 и 66 от 2013 г., бр. 98 от 2014 г., бр. 14, 17, 35, 48 и 56 от 2015 г., бр. 42, 47 и 105 от 2016 г., бр. 51, 58, 102 и 103 от 2017 г., бр. 7, 38, 57, 64, 77, 83, 91 и 103 от 2018 г. и бр. 17 и 41 от 2019 г., изм. и доп., бр. 79 от 2019 г., бр. 25, 38, 57 от 2020 г., бр. 9 и 21 от 2021 г., бр. 8, 9, 99 и 102 от 2022 г., бр.11 82,84, 86 и 96 от 2023г., бр.16, 27 и 39 от 2024г.) се правят следните изменения и допълнения:

1. В чл. 10, ал. 1, думите „и във водоснабдяването и канализацията“ се заличават;
2. В чл. 12, чл. 1, т. 2:

а) буква „а“ се изменя така:

„а) стаж в областта на енергетиката;“

б) буква „б“ се заличава;

в) в буква „д“ думите „или в областта на водоснабдяването и канализацията“ се заличават.

1. В чл. 13:

а) в ал. 1 думите „или от членовете на съответния състав“ се заличават;

б) алинея 2 се изменя така:

„(2) Комисията разглежда и решава въпросите, свързани с регулиране на бизнес програмите и цените в енергетиката и постъпилите жалби.“;

в) алинея 3 се изменя така:

„(3) Комисията се произнася с мотивирани решения, които са индивидуални или общи административни актове. Решенията се приемат с мнозинство повече от половината от общия брой членове.“;

1. В чл. 14:

а) в ал. 1 думите „и в Закона за регулиране на водоснабдителните и канализационните услуги“ и думите „и на ВиК сектора“ се заличават;

б) в ал. 2 думите „ВиК оператори“ се заличават.

1. В чл. 15, ал. 2 думите „и на ВиК операторите“ се заличават.
2. В чл. 16, ал. 4, т. 6,7 и 8 думите „и/или ВиК оператор“ и „и/или ВиК оператора“ се заличават.
3. В чл. 18, ал. 1 думите „и по Закона за регулиране на водоснабдителните и канализационните услуги“ се заличават.
4. В чл. 22, ал. 1:

а) в т. 1 думите „и на потребители срещу ВиК оператори, свързани с предмета на регулиране по Закона за регулиране на водоснабдителните и канализационните услуги“ се заличават.

б) в т. 3 думите „както и на ВиК оператори срещу ВиК оператори, свързани с предмета на регулиране по Закона за регулиране на водоснабдителните и канализационните услуги“ се заличават.

1. В чл. 26, ал 1 думите „и в Закона за регулиране на водоснабдителните и канализационните услуги“ се заличават.
2. В чл. 27:

а) в ал. 1:

аа) в т. 1 думите „и по чл. 8, ал. 1, т. 1 и 3 от Закона за регулиране на водоснабдителните и канализационните услуги“ се заличават;

бб) в т. 2 думите „и Закона за регулиране на водоснабдителните и канализационните услуги“ се заличават;

б) в ал. 2 думите „или на регулиране по Закона за регулиране на водоснабдителните и канализационните услуги“ се заличават;

в) в ал. 3, т. 1 думите „и по Закона за регулиране на водоснабдителните и канализационните услуги“ се заличават.

1. В чл. 28:

а) в ал. 1 думите „и по Закона за регулиране на водоснабдителните и канализационните услуги“ се заличават;

б) в ал. 3 думите „и на Закона за регулиране на водоснабдителните и канализационните услуги“ се заличават;

1. Навсякъде в Закона за енергетиката думите „Комисия за енергийно и водно регулиране“ се заменят с „Комисия за енергийно регулиране“;
2. В § 1, т. 59а от Допълнителните разпоредби се заличава.

**§ 23.** В Закона за публичното предлагане на ценни книжа (обн., ДВ, бр. 114 от 1999 г.; изм., бр. 63 и 92 от 2000 г., бр. 28, 61, 93 и 101 от 2002 г., бр. 8, 31, 67 и 71 от 2003 г., бр. 37 от 2004 г., бр. 19, 31, 39, 103 и 105 от 2005 г., бр. 30, 33, 34, 59, 63, 80, 84, 86 и 105 от 2006 г., бр. 25, 52, 53 и 109 от 2007 г., бр. 67 и 69 от 2008 г., бр. 23, 24, 42 и 93 от 2009 г., бр. 43 и 101 от 2010 г., бр. 57 и 77 от 2011 г., бр. 21 и 94 от 2012 г., бр. 103 и 109 от 2013 г., бр. 34, 61, 62, 95 и 102 от 2015 г., бр. 33, 42, 62 и 76 от 2016 г., бр. 62, 91 и 95 от 2017 г., бр. 7, 15, 20, 24 и 77 от 2018 г., и бр. 17, 83, 94 и 102 от 2019 г. , бр. 26, 28 и 64 от 2020 г., бр. 12, 21 от 2021 г., бр. 16, 25 и 51 от 2022 г., доп., бр.8, бр.65 и бр. 84 от 2023г.) в § 1д, ал. 1 от Допълнителните разпоредби думите „Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.

**§ 24.** В Закона за счетоводството (обн., ДВ, бр. 95 от 2015 г., изм., бр. 74 от 2016 г., изм. и доп., бр. 95 и 97 от 2016 г., изм., бр. 85 и 92 от 2017 г., изм. и доп., бр. 97 от 2017 г., изм., бр. 15 от 2018 г., доп., бр. 22 от 2018 г., изм. и доп., бр. 98 от 2018 г., бр.13, 37 и 96 от 2019 г., бр. 26, 28, 104 и 105 от 2020 г., бр. 19 от 2021 г. и бр. 105 от 2023 г.) в § 1, т. 22, б. „л“ от Допълнителните разпоредби думите „чл. 2, ал. 1 от Закона за регулиране на водоснабдителните и канализационните услуги“ се заменят със „Закона за водоснабдяването и канализацията“.

**§ 25.** В Закона за управление на етажната собственост (обн., ДВ, бр. 6 от 2009 г., изм. бр. 15 от 2010 г., бр. 8 и 57 от 2011 г., бр. 82 от 2012 г., бр. 66 от 2013 г., бр. 98 от 2014 г., изм. и доп. бр. 26 от 2016 г., изм., бр. 43 от 2016 г., доп., бр. 88 от 2017 г. и бр. 21 от 2018 г., изм., бр. 98 от 2018 г. и бр. 17 от 2019 г., бр. 14 от 2021 г., бр.11 и бр.82 от 2023г. ) в чл. 2 се правят следните изменения и допълнения:

1. Създава се нова ал. 2:

„(2) С договора по ал. 1 се урежда и управлението на вътрешните (площадковите) водопроводни и канализационни мрежи и съоръжения, изградени в жилищния комплекс от затворен тип.“.

1. Досегашната ал. 2 става ал. 3.

**§ 26.** В Закона за горите (обн., ДВ, бр. 19 от 2011 г, изм., бр. 43 от 2011 г., бр. 38 от 2012 г., изм. и доп., бр. 60 от 2012 г., изм., бр. 82 и 102 от 2012 г., бр. 15 от 2013 г., изм. и доп., бр. 27 от 2013 г., изм., бр. 66 и 109 от 2013 г., изм. и доп., бр. 28 от 2014 г., изм., бр. 53, 61 и 98 от 2014 г., изм. и доп., бр. 60 от 2015 г., изм., бр. 79 от 2015 г., изм. и доп., бр. 100 от 2015 г., изм., бр. 13, 15, 57, 61и 95 от 2016 г., изм. и доп., бр. 13 от 2017 г., изм., бр. 58 от 2017 г., изм. и доп., бр. 103 от 2017 г., бр. 17 от 2018 г., доп., бр. 77 от 2018 г., изм. и доп., бр. 83 от 2018 г., изм., бр. 1 и 17 от 2019 г., бр. 21, 79 и 109 от 2020 г., бр. 21 от 2021 г., изм., бр.102 от 2022г., изм. и доп., бр.11,.67 и 102 от 2023г.) се правят следните изменения и допълнения:

1. В чл. 61:

а) в ал. 1, т. 1 думите „водопроводи и канализации“ се заменят с „водоснабдителни и канализационни проводи (мрежи) и съоръжения“;

б) алинея 2 се изменя така:

„(2) Сервитут по ал. 1, т. 1 за водоснабдителни и канализационни проводи (мрежи) и съоръжения, публична държавна и публична общинска собственост се учредява безсрочно“;

2. В чл. 62, ал. 6 се създава т. 3:

„3. водоснабдителни и канализационни проводи (мрежи) и съоръжения, публична държавна и публична общинска собственост.“.

**§ 27.** Законът влиза в сила в деня на обнародването му в „Държавен вестник“.